"Ўзбекгидроэнерго" Хитойнинг йирик корпорацияси билан ҳамкорлик ўрнатди / Ўзбекистон янгиликлари, энг сўнгги хабарлар\nЖАМИЯТ 0 Шархлар 388 кўрилди\n"Ўзбекгидроэнерго" Хитойнинг йирик корпорацияси билан ҳамкорлик ўрнатди\nГидроэнергетика соҳасида йирик лойиҳаларни амалга ошириш, ҳамкорлик алоқаларини йўлга қўйиш мақсадида “Ўзбекгидроэнерго” АЖ бошқаруви раиси Абдуғани Сангинов ҳамда Хитой Халқ Республикасининг йирик "SANY Heavy Industry Northwest Co LTD" корпарацияси президенти Сян Вэнбо билан ўзаро ҳамкорлик ишлари борасида навбатдаги учрашуви бўлиб ўтди. Бу ҳақда “Ўзбекгидроэнерго” АЖ матбуот хизмати UZ24’га хабар қилмоқда.\n“SANY Group” компанияси қурилиш техникасини ишлаб чиқариш билан шуғулланувчи хусусан, бетон билан ишлашга мўлжалланган ускуналар, экскаваторлар, гусеницали кранлар, ўзи юрар кранлар, қозиқоёқлар қоқиш учун машиналар, йўл-қурилиш техникаси, порт машиналари ва шамол турбиналарининг кенг ассортимендаги маҳсулотларини ишлаб чиқарувчи халқаро\nАйни пайтда “SANY Group” компанияси Хитойда бешта индустриал паркка, Америка, Германия, Ҳиндистон ва Бразилияда тўртта тадқиқотчилик ва ишлаб чиқариш базасига эга бўлган глобал корпорация ҳисобланади. Корпорация ўз ишини 1989 йил кичик фабрика бошлаб, ҳозирда йирик қурилиш техникаларини ишлаб чиқариш бўйича жаҳонда етакчи компаниялардан ҳисобланади.\nМазкур компания билан “Ўзбекгидроэнерго” акционерлик жамиятининг йирик ҳамкорларидан бири ҳисобланди. Бугунги кунда компания жамият томонидан олиб борилаётган йирик қурилиш лойиҳаларини амалга оширишда зарур бўлган қурилиш техникаларини етказиб бермоқда.\nМазкур корпорациянинг жаҳон бозоридаги капиталлари 21.584 млр.долларни ташкил этади. Ҳозирда корпарация 150дан ортиқ мамлакатларга қурилиш техникаларини етказиб бермоқда. 40 мингдан ортиқ ишчи кучига эга.\nШу ўринда алоҳида таъкидлаш жоизки корпарацияси дунёдаги энг йирик қурилиш машиналари ишлаб чиқарувчи 50 та йирик корхонлар орасида 6-ўринни эгаллайди. “SANY Group” 2007 ва 2009-йилларда 66 метр ва 77 метр баландликдаги бетон насосларни ишлаб чиқаришдаги муваффақиятли ишлари туфайли Гиннеснинг рекордлар китобига икки маротаба кирган. Корпарациянинг ҳозирда 15 та логистика марказлари самарали фаолият олиб бормоқда.\nЖамият бошқаруви раиси Абдуғани Сангинов, гидроэнергетика соҳасида олиб борилаётган улкан ишлар тўғрисида тўхталиб, бугунги кунда жамият томонидан соҳада олиб бораётган изчил ислоҳотлар ҳақида батафсил маълумот берди.\nМулоқот давомида тарафлар ҳудудлардаги қурилиш ишлари зарурий техникаларини харид қилиш ва етказиб бериш учун келишиб олинди.\nСамарали ўтган ўзаро икки томонлама учрашув сўнгида мазкур ташкилот ўртасида ҳамкорлик меморандуми имзоланди.\nокт 27 / 2018\nШанхайда Ўзбекистоннинг сайёҳлик имкониятлари тақдим этилди\nЎзбекистон–Россия: Гидроэнергетика соҳасида янги истиқболли лойиҳалар\nокт 01 / 2018\nПрезидент Хитой Халқ Республикаси Раисини табриклади\n"Ўзбекгидроэнерго" АЖ ва "Белаз" ОАЖ ўртасида йирик ҳамкорлик меморандуми имзоланди.\nсен 08 / 2018\nХитойда кучли зилзила содир бўлди


Миллий валютамиз – фахримиз!\n15 ноябрь – Қозоғистон Республикасининг миллий валютаси куни. 1993 йил 12 ноябрь куни Қозоғистон Республикаси Президенти Н. Назарбаев Миллий валютани жорий этиш тўғрисидаги Фармонни имзолади. Бу кун, шунингдек, молия соҳаси ходимларининг касбий байрами, деб эълон қилинган эди.\nМашҳур архитектор ва дизайнер Қайрулла Ғабжалелов миллий валютанинг дизайнини ишласа, унинг номини Халқаро муҳандислик академияси академиги, олим, СССР Давлат мукофоти лауреати, “Құрмет” ордени кавалери Сауқ Такежанов қўйган.\nБугунги кунда миллий пул бирлигимиз мустақилликнинг иқтисодий асоси, эгаменликнинг рамзи, янги тарихимиз ва Қозоғистон келажагининг ажралмас қисмига айланди. Шунингдек, тенгенинг жорий этилиши давлатнинг тўлақонли банк тармоғини шакллантириш имконини берди.\nТарихга назар ташлайдиган бўлсак, қоғоз банкнотларимиз 400 йиллик тарихга эга Англиянинг “Харрисон ва ўғиллари” фабрикасида чоп этилган. Темир тангалар эса Германияда зарб этилди.\nЙирик купюра 10000 тенгелик бўлиб, у 2003 йилдан муомалага киритилди. 2006 йилда эса дизайни ўзгартирилди. 2007 йилда 10000 тенглик “Энг яхши янги банкнота” номинацияси ғолиби бўлди.\n2015 йилнинг 1 декабрида энг йирик – 20000 тенге чиқди. У Руминияда ўтган банкноталар танловида дизайн бўйича 1-ўринни эгаллади.\nХуршид ҚЎЧҚОРОВ, 2017-11-13, 19:32 209


13 апрел 2021, Тошкент вақти: 11:53\nАндижон вилояти Избоскан тумани фермерларига ҳар гектар ер учун 30 минг сўмдан нақд пул солиғи солинди.\nБу ҳақда Озодликка шикоят қилган фермерларнинг айтишларича, бу пуллар вилоят экспорт мажбуриятини "бажариш" учун сарф қилинади.\nАндижон шаҳридаги саноат зоналарининг тадбиркорлари эса, экспорт шартномаси мавжуд бўлмаса ҳам, ҳокимлик белгилаган мажбурий экспорт суммасининг 0.1 фоизида жарима тўлашга мажбур қилинаётганини айтди.\nИзбоскан тумани ва вилоят ҳокимлиги мутасаддилари бу ҳақда Озодлик билан гаплашишдан бош тортди.\nГектар бошига 30 минг сўмдан\nИзбоскан туманидан Озодликка мурожаат қилган фермерларнинг ёзишларича, фермерлардан экспорт ҳажмини кўпайтириш мақсадида пул йиғилмоқда:\n“Избоскан туманида фермерлардан мажбуран пул тўпланяпти, экспорт учун. Шунчаки 1,5 - 2 миллион сўм пулни қишлоқ хўжалиги бошқармасига топшириш керак. Ҳеч қанақа ҳужжат квитанция йўқ. Бу пулни нимага, кимга, шунчаки беришимиз керак?”\nОзодлик суҳбатлашган избосканлик фермерлардан бири ҳокимлик таъқибидан чўчиб исми сир қолишини сўради. Фермернинг айтишича, тумандаги барча фермерларга экспорт учун пул тўлаш солиғи солинган:\n“Ҳудуд раҳбарларига ҳоким оғзаки буюрган экан. Экспортга ҳар бир гектарга 30 минг сўмдан пул йиғасан, деган. Масалан, менинг 100 гектар ерим бўлса уч миллион сўм пулни қишлоқ хўжалиги бошқармасига олиб бориб топширишим керак. Биз экспортга шартнома тузмаган бўлсак, фақат пахта ва ғалла етиштирсак, биз нега биров еган сомсага пул тўлашимиз керак? Избоскан туманида 16 минг гектар пахта ва ғалла экиладиган ер бор. Тасаввур қилинг, агар ҳар бир гектар ер учун 30 минг сўмдан оладиган бўлишса, 480 миллион сўм пул бўлади”.\nИсми сир қолишини сўраган бошқа фермернинг айтишича, бу пул тўлангани ҳақида ҳеч қандай ҳужжат берилмайди:\n“Қишлоқ хўжалиги бошқармасига нақд шаклда фермерлар олиб бориб топширяпти. Мен ҳам бериб келдим. Лекин ҳеч қандай квитанция ҳам берилмаяпти. Шунчаки бир рўйхатга ким, қанча пул бергани ёзиб қўйиляпти”.\nИзбоскан тумани ҳокимлигининг қишлоқ хўжалиги бўлими бошлиғи Раҳматулла Ибрагимов Озодлик саволларига жавоб беришдан бош тортиб, алоқани узиб қўйди.\nТадбиркорлардан ҳам нақд пул йиғиляпти\nОзодликка Андижон шаҳридаги “Саноат зонаси”да фаолият олиб бораётган тадбиркорлардан ҳам экспорт учун мажбуран пул йиғилаётгани ҳақида ёзди:\n“Бизда экспорт шартномалари мавжуд эмас. Агар экспорт қилмасанг мажбурий экспорт суммасини 0,1 фоизини нақд пулда тўлайсан деб, шу миқдордаги пул ундирилмоқда. 500-1000 АҚШ доллари миқдорида. Ҳайрон коларли жойи бу талабни Андижон шаҳар ҳокими, прокурори ва ИИБ бошлиқлари қўймоқда. Бу тўлов ҳар ойда йиғилмоқда. Тўпланган пуллар бирон жойда фиксация бўлмайди, қайд этилмайди. Айтишларича, экспорт ҳажми кўп бўлган бошқа вилоятдан экспорт қилинганлик тўгрисидаги маълумот (лимит) сотиб олинаркан. Бу сохтакорлик кимга керак. Бу юк тадбиркор учун оғирлик қилмайдими? Саноат зоналарини "0" ставкада берилгани билан Саноат зонасининг ширкатига ижара пулини тўлаяпмизку!!! Тадбиркор даромад қилиб бизнесини кенгайтирсинми , оиласи учун сарфласинми ёки мансабдорларни "биз шунча экспорт қилдик" деб мақтаниши учун пул тўласинми?”\nАндижон вилояти ҳокимлигининг инвестициялар, инновациялар, хусусийлаштирилган корхоналарга кўмаклашиш, эркин иқтисодий ва кичик саноат зоналари бўлимининг ўзини таништирмаган мулозими, Озодлик радиосидан қўнғироқ бўлганини эшитгани билан алоқани узиб қўйди.\n"Экспортга пул йиғиш - коррупцион схема"\nАндижон вилоятидаги экспорт масалалари билан шуғулланадиган ташкилотлардан бирининг исми сир қолишини сўраган мулозими, экспорт учун фермер ва тадбиркорлардан пул йиғиш механизмини шундай тушунтириб берди:\n“Вилоятда экспорт қилиш мажбуриятининг энг катта суммаси Асака ва Андижон туманига тушган. Ҳар ойда тўрт миллион доллардан экспорт қилиш керак. Фактический бунча пулга маҳсулот экспорт қилинмайди. Энди нима қилиняпти, масалан ҳоким фермерга сен 40 минг долларлик экспорт қилишинг керак эди, шуни қилмадинг, энди шуни 0,1 фоизини, 400 доллар олиб келиб берасан, дейди. Ваҳоланки, аксарият фермерларнинг экспорт қилиш бўйича ҳеч қандай шартномаси ҳам йўқ. Бу пулнинг қанчаси экспорт билан шуғулланувчи ташкилотга берилиб, экспорт қилинди деган тасдиқ олинади ёки қанчаси ҳокимнинг ўзида қолади, буни ҳеч ким билмайди. Коррупцион схема бу. Масалан, мен олган аниқ маълумотга кўра, бу йил Балиқчи туманида бир миллион сўмдан, Андижон туманида 100-150 доллардан, Асакада 500 доллардан йиғишган, ҳар бир фермердан”.\nМутахассиснинг айтишича, бу президентнинг экспорт қилиш ҳақидаги топшириғини кўзбўямачилик билан ёпишдир:\n“Президент экспорт қилмасанг, менинг кўзимга кўринма, деяпти. Чунки валюта кирса иқтисод мустаҳкам бўлади. Бизда эса экспорт қилиш системаси тўғри йўлга қўйилмаган. Масалан, Андижон вилояти бўйича экспорт битта одамнинг қўлида. Ҳамма ҳокимлар менинг экспорт мажбуриятимни ёпиб бер деб, унга ёлворишади. Бизда эса фақат қоғозда бунча экспорт қилинди, деб президентни алдаш бўляпти. Бу коррупцион схеманинг бир учи Тошкентгача боради”.\nОзодлик Андижон вилоятида фермерлардан "экспорт учун" пул йиғишлар ҳақида илгари ҳам хабар берган эди.\nАндижон тумани фермерлари туман ҳокимининг оғзаки буйруғига кўра “экспорт учун” 300 минг сўмдан 150 АҚШ долларигача пул топширишга мажбурлангани ҳақида Озодлик 8 март куни ёзган эди.\nАндижон шаҳар ҳокимлигининг матбуот хизмати 7 август куни Озодликка ушбу мақола бўйича расмий жавоб йўллади. Унда бундай дейилган(Жавоб хати таҳрир қилинмади - таҳририят):\n"Бугун, яъни 7 август, куни Озодлик радиоси ижтимоий тармогида таркалган " Экспорт режасини бажариш учун Андижон шахридаги фермер ва тадбиркорлардан пул йигиляпти" деб номланган хабарни Андижон шахар хокимлиги рад этади.\nАндижон шахриниг узида 5 - та кичик саноат зоналари мавжуд булиб, улардан 15 га якини экспорт салохиятига эга. Лекин биронтасидан маколада курсатилганидек " Агар экспорт килмасанг мажбурий суммасини 0,1 фоизини накд пулда тулайсан" деб пул ундирилмаган. Бундай талабни Андижон шахар хокими хам, прокурори ва ИИБ бошликлари хам куймаган. Бу асоссиз айбланма.\nМаколада " Саноат зонасининг ширкатига ижара пулини тулаяпмизку!!! " деб езилган. Аввалам бор" ширкат" эмас Саноат зоналари "Ягона дирекцияси" мавжуд булиб Андижон вилояти хокимлиги томонидан тасдикланган иш юритаетган бино учун ижара тулови пул утказиш оркали амалга оширилади.\nШу борада, текширув ва суровлардан келиб чиккан холда, тадбиркорларнинг сизга мурожаат килганлигининг асоси\nаввалам бор Андижон хокими томонидан хакикатдан хам тадбиркорлар билан учрашиб, сухбат давомида экспорт боб махсулотларни ишлаб чикариш зарур экани ва бу давлатимиз томонидан куйилаетган биринчи ва долзарб мавзу эканлиги тушинтирилган. Аммо бу тадбиркорлар факат махаллий бозорга махсулот ишлаб чикараетгани, экспорт салохиятига етарлича эга эмаслиги аникланган. Хамма муаммо мана шунда! " Куркок олдин мушт кутарар" деганидек, айб узларида була туриб, нима киларини билмай, уйдирма гапларни езишган".\nҚозоғистон Ўзбекистондан анор экспортини нима учун тақиқлаган?\nРасман: Аччиқ қалампирни экспорт қилиш 13,4 маротабага кўпайди. Фермерлар 51 миллион долларлик қалампир сотди\nЎзбекистон ўрик экспорти бўйича жаҳондаги учинчи ўринни бой бериши мумкин. Лондонда ўзбек гилоси неча доллардан сотилмоқда?


Ўзбекистоннинг 3та шаҳри МДҲнинг энг машҳур тарихий шаҳарлари рейтингида\n16:22 / 07.06.2017\nТурСтат таҳлилий агентлиги МДҲнинг қадимги тарихий шаҳарлари рейтингини тузиб чиқди. Шундай қилиб, унда сайёҳлик турлари ва сайёҳлар орасида ўзининг бой тарихий ва маданий мероси туфайли машҳур бўлган шаҳарларига аниқлик киритилди.\nМаълум бўлишича, МДҲ давлатларининг сайёҳлар орасидаги энг машҳур тарихий шаҳарлари, асосан, Марказий Осиёдаги Буюк Ипак йўли ва Кавказортида жойлашган.\nШундай қилиб, МДҲнинг тарихий шаҳарлари Топ-10лигига Туркистон (Қозоғистон), Самарқанд (Ўзбекистон), Бухоро (Ўзбекистон), Тароз (Қозоғистон), Ганжа (Озарбойжон), Витебск (Белоруссия), Хива (Ўзбекистон), Гумри (Арманистон), Хўжанд (Тожикистон) ва Марв (Туркманистон) шаҳарлари киритилган.\nРейтинг турлар таклифи ва минтақавий сайёҳлик идоралари маълумотларини таҳлил қилиш асосида тузиб чиқилган.\nЎзбекистоннинг 2500 йилдан ортиқ тарихга эга Самарқанд ва Бухоро шаҳарллари йилига 1 млндан ортиқ сайёҳни қабул қилади.\nХиванинг ЮНЕСКО Бутунжаҳон мероси рўйхатига киритилган Ичан-Қалъа мажмуига 2016 йилда 75 минг сайёҳ, шундан 34 минг хорижлик ташриф буюрган.\nПўлат Бобожонов Бокуда, МДҲ Ички ишлар вазирлари кенгашининг навбатдаги йиғилиши Ўзбекистонда бўлиб ўтади\n19:45 / 20.07.2018


Умиджон Барноев Ромитан туманига ҳоким бўлди\n08:54 / 22.12.2021\nБухоро вилояти Ромитан тумани ҳокими Хуршид Тоҳиров бошқа ишга ўтаётгани муносабати билан лавозимидан озод этилди. Ушбу лавозимни Умиджон Барноев эгаллади.\nБухоро вилояти ҳокимлиги ахборот хизматига кўра, халқ депутатлари Ромитан тумани кенгашининг навбатдан ташқари сессияси ўтказилди. Унда вилоят ҳокими Ботир Зарипов томонидан туман ҳокими Хуршид Тоҳировни лавозимидан озод қилиш ҳақидаги қарор ўқиб эшиттирилган.\nKun.uz манбасига кўра, Хуршид Тоҳиров Қоракўл тумани ҳокими лавозимига тайинланиши кутиляпти.\nТоҳиров 2019 йил мартидан буён Ромитанга ҳокимлик қилиб келаётганди.\nРомитан тумани ҳокими лавозимига Умиджон Барноев тайинланди. У 2016-2020 йилларда Бухоро вилоятига ҳокимлик қилган, 2020 йил февралида бош вазир ўринбосари лавозимига тайинланиб, 2020 йил сентябрь ойида вафот этган Ўктам Барноевнинг укаси ҳисобланади.\nУмиджон Барноев — 1970 йил 12 июлда Ромитан туманида туғилган. Маълумоти - олий. 1996 йилда Бухоро Озиқ-овқат ва енгил саноат технологияси (ҳозирги Бухоро муҳандислик-технология) институтини ҳамда 2000 йилда Самарқанд давлат университетини тамомлаган. Маълумоти бўйича мутахассислиги — муҳандис-механик, ҳуқуқшунос. У 2020 йил ноябридан буён Бухоро тумани ҳокимининг молия-иқтисодиёт ва камбағалликни қисқартириш масалалари бўйича биринчи ўринбосари лавозимида ишлаб келаётган эди.\nМеҳнат фаолиятини 1998 йилда Бухоро вилояти Адлия бошқармасида суд ижрочиси сифатида бошлаган. Фаолияти давомида Тошкент шаҳар прокуратураси ҳузуридаги Солиқ, валютага оид жиноятларга ва жиноий даромадларни легаллаштиришга қарши курашиш департаменти ходими (2004−2013), «Ўзпахтасаноат» акциядорлик жамияти юридик бошқармаси ҳуқуқшунос маслаҳатчиси (2018) сифатида ишлаган.\n2018−2020 йилларда эса «Сафари Вогуэ» инновацион туризм кластери директор ўринбосари, 2020 йилдан мазкур МЧЖнинг бош директори лавозимида ишлаган.


Миллиардерлар кимларга ёрдам беришади? 2017 йилнинг энг йирик 10 хайрияси\n22:20 / 10.01.2018\nҲар йили миллиардлаб долларлар дунёнинг энг бадавлат кишиларидан хайрия ташкилотлари ҳисобларига ўтади. 2017 йилда Forbes рўйхатидаги аксарият миллиардерлар тиббиёт ва илм-фан ривожига катта маблағлар ажратишди.\nХайрия билан боғлиқ хабарлар билан бўлишувчи The Chronicle of Philanthropy ҳар йили энг йирик пул ажратмалари ҳақидаги маълумотларни тақдим этади. 2016 йилда энг йирик 10 хайрия умумий ҳисобда 4,3 миллиард долларни ташкил қилди. Жорий йилда умумий сумма 10,2 миллиард долларга етади.\n2017 йилнинг энг йирик хайриялари рўйхатига 1 миллиард ва ундан ортиқ суммага тенг пул ажратмалари бошчилик қилади. Уларнинг бари технологиялар ортидан пул ишлаган бадавлат хайрияпарвар кишилардан келиб тушган.\nЭнг йирик хайрия Microsoft асосчиси Билл Гейтс ва унинг турмуш ўртоғи Мелинда томонидан амалга оширилиб, улар 2000 йилда компания акцияларининг 4,6 миллиард долларини Билл ва Мелинда Гейтс фондига ўтказишган. Унинг фаолияти бутун дунё бўйлаб соғлиқни сақлаш тизимини ривожлантириш, турмуш сифатини ошириш ва таълим лойиҳаларини йўлга қўйишга йўналтирилган. Forbes маълумотларига кўра, фонд капитали тахминан 40 миллиард долларни ташкил қилади, Гейтснинг шахсий бойлиги эса 92 миллиард долларга етди.\nГейтслар ортидан Facebook асосчиси Марк Цукерберг ва унинг турмуш ўртоғи Присцилла Чан Chan Zuckerberg Initiative ташкилотининг нотижорат бўлими ҳисобланган Чан-Цукерберг фондига 1,9 миллиард доллар ўтказишди. The Chronicle of Philanthropy хабарига кўра, маблағлар таълим лойиҳалари, уй-жой қурилиши, илм-фан ва жиноий адлия тизимини такомиллаштиришга йўналтирилади. Forbes маълумотларига мувофиқ, Цукербергнинг молиявий ҳолати 75,8 миллиард долларга баҳоланади.\nThe Chronicle ҳисоботига кўра, учинчи энг йирик хайрия Dell компанияси асосчиси Майкл Делл ва унинг турмуш ўртоғи Сьюзен томонидан амалга оширилган. Деллар жуфтлиги шахсий хайрия ташкилоти - Майкл ва Сьюзен Деллар фондига асос сифатида 1 миллиард доллар ажратган. Forbes мутахассисларининг сўнгги ҳисоботларига кўра, Майкл Деллнинг бойлиги 24 миллиард долларга баҳоланди.\nТаъкидлаш жоизки, The Chronicle'нинг йирик хайриялар ҳисоботига оммавий равишда эълон қилинмаган хайриялар киритилмаган. Бундан ташқари, унда санъат буюмлари ёки аноним совғалар шаклидаги хайриялар тилга олинмаган.\nThe Chronicle маълумотларига кўра, молиячи Жорж Сорос 2017 йилда умумий суммаси 1 миллиард доллардан ошувчи қатор хайрияларни амалга ошириган, бироқ улар ушбу рўйхатдан жой олмаган, зеро маблағлар ягона йирик хайрия шаклида бўлмаган.\nКамолага яна ёрдам керак: у оёққа туриш учун жиддий даволанишга тайёрланмоқда\n22:33 / 18.04.2018\nНосируллоҳ юриб кетадими?\n22:17 / 14.04.2018


Қуръон мусобақасининг финал босқичи, пайғамбар(с.а.в.)ни ҳақоратлаган...\n15.04.2018 20:36 0 4551\nБугун, 15 апрель куни Ўзбекистон ва дунёда рўй берган хабарлар, янгиликлар ҳақида яна бир бор эслаб ўтамиз. Шунингдек, сайтимизда эълон қилинган долзарб мақолалар ва фойдали маълумотларни ҳам тавсия қиламиз.\nШунингдек, ташриф дастурига кўра, Ўзбекистон Ташқи ишлар вазирлигида учрашув ва музокаралар ўтказилади ва икки томонлама ҳамда халқаро кун тартибидаги долзарб масалалар муҳокама қилинади.\n«Ўзстандарт» агентлиги Паррандачилик саноати уюшмаси билан ҳамкорликда товуқлар, жўжалар, бройлер-жўжаларнинг нимталари ва уларнинг бўлаклари учун Ўзбекистон Республикасининг Давлат стандарти (ЎзДСт 3308:2018)ни қабул қилди.\nҲар гал бу дилга яқин қўшиқни тинглаганда қалбингизни олис болалик хотиралари, сўлим қишлоқлар соғинчи чулғаб олади, тароватли боғлар хаёли, кетмонига суянган самимий ва оддий меҳнаткаш инсонлар қиёфаси кўз ўнгингизда гавдаланади.\nҚуръон мусобақасининг финал босқичи ўтадиган жой ва саналар аниқ бўлди\n«Минор», «Шайх Зайниддин» ва «Ҳазрати Имом» масжидларига томоша учун мониторлар қўйилиши режалаштирилмоқда. Шунингдек, Қорақалпоғистон Республикаси ва вилоятлардаги марказий масжидларга ўрнатиладиган катта экранлар орқали ҳам мусобақа жараёнини онлайн тарзда кузатиб бориш мумкин.\nТелеграмдаги «Drivers.uz» каналида Тошкент автомобиль ҳалқа йўлининг Юнусобод 19-мавзеси ҳудудида юз берган ЙТҲ суратлари эълон қилинди.\n– Нархи қанча? – сўрайман сотувчидан «беш юлдуз» деб ном олган олмани кўрсатиб. – Кичикроғи ўн тўрт минг, каттаси ўн саккиз минг, – дейди. Ҳа, қип-қизил, нави яхши олманинг нархи ўзига яраша деганча майда, кўм-кўк олмалар ёнига бораман. – Кўк олма неча пул? – Майдаси тўққиз минг, каттаси ўн уч...\nЧемпионлар лигасида «камбэк»лар ўнлиги\nЕвропа чемпионлар лигаси «камбэк»лари ҳақида.\nОлимлар ядровий портлаш йирик шаҳарларга қанчалик зарар етказишини аниқлаш мақсадида Вашингтон шаҳри моделини унинг фуқаролари билан биргаликда яратди.\nҲодиса гувоҳлари ҳодиса рўй берган вақтда осмонда Исроил ҳарбий ҳаво кучлари қирувчи самолётларини кўришган.\nБМТ Хавфсизлик кенгаши Россиянинг таклифини рад этганидан кейин бир неча соат ўтиб, АҚШ, Франция ва Буюк Британия Сурия масаласи бўйича ўз резолюциясини баён қилишди.\n34 ёшли ҳиндистонлик карикатурани 2017 йилнинг сентябрида эълон қилган. Мазкур маълумотни эса полицияга унинг ҳамкасби етказган.\n«Ҳатто тушларимда ҳам микрофон ушлаб, камера қаршисида турганимни кўрардим, роса хумори тутарди. Мана, 27 йилдан кейин яна зангори экран орқали мухлислар билан учрашиш насиб этди. Лекин, очиғи, роса ҳаяжон босди, ҳатто овозим ҳам ўзгарди, бу ўзимга ҳам сезилди (кўзига ёш олади). Албатта, хурсандлигимнинг чек-чегараси йўқ. Айниқса, мени унутишмагани, ҳали ҳам...\nҲаммага яшаш учун 24 соат берилади. Ҳаёт мана шу — бизга берилган лаҳзалар сарҳисоби. Тўғри, у қисқа. Аммо қадрига етиб, ўткинчи ҳаётнинг моҳиятини тушуниб оқилона яшалса, бу — бир марта ҳузурланиб яшаш учун етарли фурсат. Гарчи ҳаёт йиллар билан ўлчанса ҳам, биз умр деганда бахтли дақиқалар, гўзал хотираларни эслаймиз.\n«Мен билан суратга тушинг...»\nБошланди томоша! Ўйин-кулги, базми жамшид авжига чиқди. Ярим соат ичида ҳайҳотдай тўйхона ўртасида ҳатто юришга ҳам жой қолмади. Ўтирган меҳмонлар ҳисобли, катта-ю кичик даврада: тавба, бу дунёда ҳамма раққоса-ю, ҳамма ҳаваскор қўшиқчи(тўйга келганлардан айримларининг мусиқачилар ёнига ўтиб ўзларича жўровоз ҳам бўлганига не дейсиз?)га «айланди».\nШавкат Мирзиёев пайғамбар Қуръон мусобақаси пойга Дайжест


1070 Ўқиш режими + -\nБаъзи шарбатлар бош оғриғига даводир:\nБошингиз сурункали равишда оғриса, картошка шарбатини кунига чорак стакандан икки маҳал ичишни одат қилинг.\nҚора қорағат(смородина) қаттиқ бош оғриғини ҳам кесади. Мунтазам равишда қорағат мураббоси истеъмол қилиб туринг.\nБодринг, сельдерей, сабзи ва лавлаги шарбатларини тенг миқдорда аралаштиринг. Кунига икки марта ярим стакандан овқатдан 1 соат кейин ёки бош оғриғи безовта қилганда ичинг. Муолажани 10 кун давом эттиринг ва ҳар 3 ойда такрорланг. Шарбатларни музлаткичда алоҳида идишларда сақланг ва ичишдан олдин аралаштиринг.\nХантал бош оғриғига қарши жуда яхши восита:\nБир сиқим хантални илиқ(50 даража иситилган) сувга солиб, бўтқа қилинг. Бўтқани илиқроқ сувда(38-39 даража илиқликда) аралаштириб, бу сувга қўл ёки оёқларингизни қизара бошлагунча тиқиб ўтиринг. Сўнгра чайиб ташланг.\nШунингдек, ваннага сув тўлдириб, унга бироз хантал солиб ўтириш ҳам мумкин. Бу муолажанинг натижаси аввалгисидан кучсизроқ бўлса-да, аммо фойдаси бор. Фақат сувда 5-10 дақиқадан кўп ўтирманг, кўкрак қафасингиз сувдан ташқарида бўлсин ва албатта, тоза илиқ сувда чайишни ҳам унутманг. Ханталли ванна қўл ва оёқларда қон юришини яхшилайди. Бу эса миянинг қон томирлари учун фойдали.\nАгар қуруқ хантал бўлмаса, унинг уруғини ишлатинг. 1 чой қошиқдан хантал уруғи, мармарак(шалфей) баргига ярим литр қайнаган сув солиб, ярим соатга дамлаб қўйинг. Сўнгра сувини сузиб олиб, илиқ сувга қўшиб, қўл-оёғингизни ванна қилишингиз мумкин.\nБош оғриғини хантал ёғи ҳам тузатади. Бунинг учун ярим литрли шиша идишнинг ярмигача сув солиб, 10 томчи хантал ёғи қўшинг. Сўнгра шиша идишни маҳкамлаб, яхшилаб чайқанг. Бу аралашма солинган ванна бош оғриғини бирпасда қолдиради.\nБош оғриғининг босилишига турли гиёҳлар ҳам яхши ёрдам беради:\nМойчечакли чой – овқат ҳазм бўлмаганда, сафро тиқилганда ҳосил бўлувчи бош оғриқларда яхши ёрдам беради. Агар бошингиз нима сабабдан оғриётганини билмасангиз, оғриққа аҳамият беринг. Бош лўққиллаб оғриётган бўлса, тезда мойчечакли чой дамлаб ичинг.\nЯлпизли чой – енгил оғриқ қолдирувчи кучга эга. Бундан ташқари, яна кўпгина фойдали хусусиятлари бор. Шамоллаш ва тумовдаги бош оғриқ, овқат ҳазм бўлмаслиги оқибатидаги бош оғриқ – буларнинг ҳар бирида ялпизли чой ёрдам беради. Сиқилиш оқибатидаги бош оғриққа ҳам ялпизли чой фойдали.\nЖўка(липа) чойи – чарчоқ туфайли бош оғриса, жўкали чой тинчлантиради ва асаб тизимига яхши таъсир кўрсатади. У кишининг руҳий ҳолатини ҳам яхшилайди. Жўкали чойга бироз ялпиз қўшилса, таъсири янада фаоллашади.\n05:35 / 01.04.2019 804\n03:53 / 14.03.2017 2710\n05:34 / 11.02.2017 77825\n04:26 / 17.12.2018 1634\n22:00 / 12 январь 603\n11:17 / 14.01.2020 140318


"Навбаҳор" - "Машъал" превью | "NAVBAHOR" FUTBOL JAMOASINING RASMIY WEB SAHIFASI\n"Навбаҳор" - "Машъал" превью\nБугун Олий лига 24- тур ўйинлари доирасида жамоамиз Муборакнинг «Машъал» клубини қабул қилади. "Навбаҳор" ва "Машъал" жамоалари Ўзбекистон чемпионатлари тарихида ўзаро 27 бор учрашишган. Рақиблар 11 та учрашувда ғалабани тантана қилишган. Томонлар олти бор муроса кўчасини танлашган. 10 та беллашув “лочинлар” ғалабаси билан якун топган. Агарда бугун “Навбаҳор” ўз майдонида уч очкони қўлга киритса, ғалаба қозониш кўрсатгичи бўйича муборакликларга етиб олади. Тўплар нисбатидаги кўрсаткич 35-32, "Навбаҳор" фойдасига. Рақибларнинг ўзаро ўйинларидаги энг йирик ҳисоб 1995 йили қайд этилган. Ўшанда жамоамиз муборакликлар дарвозасига саккизта жавобсиз тўп киритганди. 1996 йили "Машъал" Намангандан 0:5 ҳисобидаги мағлубият билан қайтган. 2008 йили муборакликлар айнан шу ҳисоб билан жамоамизни доғда қолдиришганди. Намангандан “газчилар” сўнгги бор 2007- йилда ғалаба билан ортга қайтишган. Шундан буён “Навбаҳор” ўз уйида “Машъал”га ютқазмай келади. Жамоамиз бугунги рақиб устидан охирги маротаба 2011- йилги мавсумда зафар қучган. Биринчи даврадаги жамоаларнинг ўзаро тўқнашувида Александр Хомяков шогирдлари ўз майдонларида “Навбаҳор”ни 3:1 ҳисобида мағлубияга учратишган. Зоҳир Қўзибоев, Зафар Тўраев ва Мўйдин Мамазулумовнинг голларига ҳимоячимиз Юрий Рижко жавоб қайтарган. Эслатиб ўтамиз, ўйин соат 15.00да бошланадиган ўйинни Мурод Муҳамедов (Тошкент вил.) бошқариб боради. Унга қанотларда Санжар Шоюсупов (Тошкент) ва Анвар Маражабовлар (Андижон) ёрдам беришади. Захирадаги ҳакам сифатида Равшан Кападзе (Фарғона) қайд этилган. Назоратчилик вазифасини эса Дмитрий Роман (Тошкент) бажаради.\n"Навбаҳор" - "Машъал" - 8:0\n"Машъал" - "Навбаҳор" - 0:0\n"Машъал" - "Навбаҳор" - 0:3\n"Навбаҳор" - "Машъал" - 5:0\n"Навбаҳор" - "Машъал" - 2:1\n"Машъал" - "Навбаҳор" - 2:2\n"Навбаҳор" - "Машъал" - 2:0\n"Машъал" - "Навбаҳор" - 1:2\n"Навбаҳор" - "Машъал" - 1:0\n"Машъал" - "Навбаҳор" - 2:1\n"Навбаҳор" - "Машъал" - 0:0\n"Машъал" - "Навбаҳор" - 3:0\n"Навбаҳор" - "Машъал" - 0:1\n"Машъал" - "Навбаҳор" - 1:0\n"Машъал" - "Навбаҳор" - 5:0\n"Машъал" - "Навбаҳор" - 3:1\n"Машъал" - "Навбаҳор" - 2:0\n"Навбаҳор" - "Машъал" - 2:2\n"Навбаҳор" - "Машъал" -:-


ЎзА - Чегара билмас мудҳиш жиноят\n30.07.2018 12:34 Чоп этиш версияси\nЧегара билмас мудҳиш жиноят\nЎтган асрнинг 70-80-йилларида Европа давлатларида одам савдоси кескин ривожланди.\nXXI аср инсон учун жуда кўп салбий унсурларни олиб келди. Терроризм, гиёҳвандлик, қурол-яроғ, одам савдоси, фоҳишабозлик муаммолари, миссионерлар найранглари шундай иллатлар жумласидандир. Кейинги йилларда одам савдоси билан боғлиқ жиноятлар жиддий ташвиш ва хавотирларни келтирмоқда.\nЎтган асрнинг 70-80-йилларида Европа давлатларида одам савдоси кескин ривожланди. Таҳлилчиларнинг фикрича, жаҳон иқтисодиётининг ривожланиши, транспорт тараққиёти, маҳаллий ва давлатлараро миграция жараёни одам савдоси билан шуғулланувчиларнинг фаолияти авж олишига сабаб бўлди. XX асрнинг 80-90-йилларига келиб уюшган трансмиллий жиноят сифатида одам савдоси дунё миқёсида долзарб муаммолардан бирига айланди. Кейинги йилларда одам савдоси туфайли юзага келаётган глобал хавф қанчалик ортиб бораётган бўлса, дунёнинг қатор мамлакатларида бу жиноятга қарши курашишга қаратилган чора-тадбирлар кўлами ҳам шунчалик кенгаймоқда.\nОдам савдосининг уюшган трансмиллий жиноий фаолият сифатида асосий фарқ қилувчи хусусияти бўлиб, уни содир этиш оқибатида жисмоний шахслар товарга айланадилар. Яъни одамлар сотиб олиш ёки сотиб юбориш, ҳадя қилиш, топшириш учун объект бўлишлари мумкин. Бошқача қилиб айтганда, улар жонсиз буюмларга тенглаштириладилар.\nЖабрланувчилар асосан ўз юртидан бошқа давлатларга транзит қилиш, чегаралардан ўтказиш орқали сотиб юборилади. Бу иллатга қарши барча давлатлар ҳамкорликда фаолият юритишлари зарурлиги сабабли, Бирлашган Миллатлар Ташкилоти (БМТ)нинг энг кўп эътибор қаратаётган фаолият йўналишларидан бирига айланди. Айни шу иллатга қарши курашиш мақсадида БМТ одам савдосига қарши кураш ҳаракати борасида глобал режасини қабул қилди. Ҳужжатда замонавий қулликни йўқ қилиш мақсадида жаҳон ҳамжамияти уюшган жиноий гуруҳларни йўқ қилишда биргаликда курашиш кераклиги таъкидланади. Режада жиноий гуруҳлар фаолиятига барҳам бериш мақсадида аниқ чора-тадбирлар кўриши белгилаб қўйилган.\nАйни дамда БМТнинг одам савдосига қарши кураш борасидаги глобал режаси кучга кирди. Маълумики, бу режа, БМТ Бош Ассамблеясининг барча аъзолари томонидан бир овоздан қабул қилинган эди. Лекин фактлардан кўз юмиб бўлмайди. Ҳозирча жаҳон ҳамжамияти одам савдоси билан боғлиқ жирканч иллатнинг илдизини йўқ қилишга муваффақ бўлганича йўқ. Халқаро таҳлилчиларнинг сўзларига қараганда, ҳар йили ер юзида 4 миллиондан ортиқ катта ёшдаги киши ўз хоҳишларига қарши ушланадилар, сотиладилар, сотиб олинадилар. 21-асрнинг шармандали кўриниши бўлмиш одам савдоси туфайли ҳар йили катта ёшдаги кишилардан ташқари 10 миллион бола қулликка гирифтор бўлмоқда.\nҲар йили ўртача 2 миллионга яқин аёл ўз мамлакатлари чегараларидан олиб ўтилиб, қулликка сотилади. Маълумотларга кўра, ҳозир дунё бўйича тахминан 27 миллион киши одам савдоси туфайли қуллик ҳолатига тушиб қолган. Бу борада Непал, Судан, БАА, Ҳиндистон, Габон, Гаити каби давлатларда энг оғир ҳолатлар кузатилмоқда.\nБугунги кунда жиноий бизнес деб аталмиш одам савдоси кенг қамровли тус олгани боис мазкур иллат орқали топилаётган даромадлар ноқонуний қурол-яроғ ва олмос савдоси келтирадиган даромадларга тенглашди. Халқаро ҳамжамият маълумотларига кўра, ҳар йили одам савдоси билан шуғулланувчи уюшган жиноий гуруҳлар 32 миллиард АҚШ доллари миқдорида даромад топишади.\nМаълумки, БМТ томонидан одам савдоси (айниқса, аёл ва болалар савдоси)га тўсиқ қўйиш мақсадида ҳужжат қабул қилинган эди. Бу ҳужжатга кўра, одам савдоси оғир жиноят ва инсон ҳуқуқларини қўпол суратда бузилиши сифатида кўрилади. Одам савдосидан дунёдаги бирор бир давлат четда қолмагани айтилади. Яъни қайсидир давлатдан тирик товарлар олиб чиқилса, иккинчи давлатга одам савдоси қурбонлари етказиб берилади. Жинсий экспулатация, мажбурий меҳнат, кўчаларда тиланчилик қилиш ва инсон органларини трансплантация қилиш мақсадида тирик одамларни сотиш одам савдоси дея аталмиш иллатнинг - замонавий қулликнинг кўринишидир.\nҲисоботларга кўра, айни дамда Европа Иттифоқи мамлакатларида тахминан 880 000 киши мажбурий меҳнатга жалб қилинган. “Қўҳна қ\nитъа”да 3600 халқаро уюшган жиноий гуруҳ фаолият юритаётгани айтилади. Бу гуруҳлар бир йилда одам савдосидан 25 миллиард евро, инсон организмлари савдоси ва ёввойи экзотик ҳайвонлар ноқонуний савдосидан эса 18-26 миллиард евро даромад кўрмоқда.\nБугунги кунда долзарб масалалардан бири бўлган – она тилимизга, миллийлигимизга мутлақо ёт бўлган “одам савдоси” деб аталмиш трансмиллий жиноятнинг олдини олиш ва унга қарши курашиш борасида юртимизда ҳам қатор ҳуқуқий ислоҳотлар амалга оширилмоқда. Одам савдоси трансмиллий, яъни ҳудуд ва чегара танламайдиган жиноят эканлиги ҳисобга олиниб, Ўзбекистон 2003 йил 12 декабрда БМТ Бош Ассамблеяси томонидан 1950 йилда қабул қилинган “Одам савдоси ва фоҳишаликнинг учинчи шахслар томонидан ишлатилишига қарши кураш тўғрисида”ги Конвенцияга қўшилди. Шунингдек, мамлакатимиз парламенти томонидан БМТ Бош Ассамблеясининг 2000 йил 15 ноябрда қабул қилинган “Трансмиллий уюшган жиноятчиликка қарши кураш тўғрисида”ги Конвенцияга ҳамда одам савдоси, айниқса, аёллар ва болаларни сотишнинг олдини олиш, унга чек қўйиш ва бунинг учун жазолаш тўғрисидаги қўшимча ҳужжатлар имзоланди. 2008 йилнинг 17 апрелида “Одам савдосига қарши курашиш тўғрисида”ги Қонуннинг ҳамда 2008 йилнинг 8 июлида “Одам савдосига қарши курашиш самарадорлигини ошириш чора-тадбирлари тўғрисида”ги Қарори билан қонун нормалари амалга янада самарали тадбиқ этилмоқда.\nХавфсизлигимизга таҳдид солаётган терроризм, одам савдоси ва бошқа трансмиллий жиноятларга қарши муросасиз курашишимиз, доимо огоҳ ва ҳушёр бўлишимиз лозим. Одам савдосига қарши курашишда аҳоли, айниқса ёшлар ўртасида иллатнинг ҳавфли оқибатлари ҳақида тушунтириш ишларини олиб бориш, фуқароларни мавжуд ҳолатдан огоҳ этиш муҳим.


Депутат ҳукумат эътиборини 11-синф битирувчилари тақдири нима бўлиши ҳақидаги масалага қаратди\nОлий Мажлис Қонунчилик палатаси фаолиятида мутлақо янги институт амалиётга татбиқ этилди. Яъни, 2019 йил 18 май куни парламент қуйи палатасида илк бор Вазирлар Маҳкамасининг 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини «Фаол инвестициялар ва ижтимоий ривожланиш йили»да амалга оширишга оид Давлат дастурининг 2019 йил биринчи чорагида бажарилишининг бориши тўғрисидаги ҳисоботи эшитилди.\nЎзбекистон Республикаси Олий Мажлиси Қонунчилик палатаси матбуот хизмати хабарига кўра, Олий Мажлис Қонунчилик палатаси депутати Жамшид Пирматов бугунги куннинг энг долзарб масалаларидан бири — ўн биринчи синф битирувчиларининг кейинги тақдири ҳақидаги саволи кўпчиликнинг эътиборини тортди.\n— Мамлакатимизда таълим тизимини модернизация қилиш, уни қайта қуриш, фан, техника, технология, иқтисодиётнинг замонавий ютуқлари асосида таълим-тарбия жараёнини такомиллаштириш, кадрлар тайёрлаш ва уларнинг малакасини ошириш масалаларига давлат сиёсатининг устувор йўналиши сифатида қаралмоқда, — деди депутат Ж.Пирматов. — Бу соҳа Президентимиз томонидан ҳам алоҳида назоратга олинган барчамизга маълум. Давлат дастури ижроси таҳлил шуни кўрсатмоқдаки, ҳисобот даврида ижтимоий соҳаларга Давлат бюджети харажатларининг 54 фоизи ажратилган ва ушбу йўналишда амалга оширилган харажатлар ўтган йилга нисбатан 1,7 баробарга ошган.\nБугунги кунда умумтаълим мактабларининг ишлаб чиқариш мажмуаларида ўргатиладиган касб-ҳунарлар сони 51 тани ташкил қилиб, келгусида уларни 90 тага етказиш белгиланган.\nДавлат дастурининг 211-бандида мақсадли кадрлар тайёрлаш тизимини кенгайтириш бўйича бир қатор вазирликлар масъуллигида жорий йилнинг март ойигача норматив-ҳуқуқий ҳужжат ишлаб чиқиш белгиланган эди. Яъни, 11-синфни битирган ўқувчиларнинг касб-ҳунарли бўлиши учун ҳаммага бир хил уч йиллик касбий таълим ташкил этиш эмас, балки касб ва ҳунарнинг туридан келиб чиқиб, коллежларда ўқиш муддатини турлича этиб белгилаш масаласи юзасидан норматив-ҳуқуқий ҳужжат ишлаб чиқиш вазифаси қўйилганди. Аммо бу ҳужжатдан ҳозиргача дарак йўқ.\nУшбу масалада президент жорий йил феврал ойида Сирдарё вилоятига ташрифи давомида ҳам тўхталиб, иқтисодиётнинг ўрта бўғин кадрларга бўлган эҳтиёжи асосида кадрлар тайёрлашнинг янги тизимини яратиш бўйича 1 апрелга қадар муҳим топшириқлар берган эди.\nСаноқли кунлардан сўнг республикада ўқувчилар илк бор ўн биринчи синфни битиришади. Коллежларда ҳали ҳам 6 ойлик ёки 1 йиллик ёхуд 2 йиллик таълим дастурлари жорий этилгани йўқ. Бундан ташқари, қайси касб-ҳунар таълим муассасалари ёпилиши ёки қисқартирилиши масаласи ҳам ҳал этилмаган.\nБугунги кунда битирувчи ёшларнинг ўртача 15 фоизи олий таълим билан қамраб олинаётганини ҳисобга олинса, мактаб битирувчиларининг эндиги тақдири нима бўлади? Ўн биринчи синфни битириб, ўқишга киролмаганлар нима қилади?\nБош вазир ўринбосари Азиз Абдуҳакимов ушбу саволга жавоб қайтарар экан, бу долзарб масала экани, Президент Шавкат Мирзиёев битирувчиларнинг олий таълимга қамровини 20 фоизга кўтариш бўйича алоҳида топшириқ берганини маълум қилди.\n— Мақсадимиз ушбу қамров доирасини яқин йилларда 30 фоизгача оширишдир, — деди А.Абдуҳакимов. — Албатта, қолган ёшларимиз тақдирига ҳам бефарқлик билан қарашга ҳеч кимнинг ҳаққи йўқ. Чунки, ўн биринчи синфни тамомлаб, ўқишга киролмаган ёшларимизнинг қўлида шаҳодатнома бўлади, холос. Биз уларга касб-ҳунар ўргатишимиз, меҳнат бозорига тайёрлашимиз лозим.\nШу маънода, касб-ҳунар коллежлари тизими чуқур ўрганиб чиқилди. Жойларга чиқилган ҳолда, ҳар бир коллеж фаолияти, имкониятлари, олдинги йиллардаги давомати, таълим сифати ва йўналишлари, мутахассисликлар таҳлил қилинди. Шу асосда Президентнинг тегишли қарори лойиҳаси тайёрланди. Билдирилган таклифлар давлатимизга раҳбарига ҳавола қилинди ва маъқулланди.\nБевосита саволга қайтсак, ҳозирда профессионал таълим тизими йўналишида, авваламбор, 386 та коллеж сақлаб қолинади. Шулардан 336 та коллеж бошланғич профессионал таълим даражасида кўп тармоқли профессионал мактаб мақомида бўлади. Улар асосан қишлоқ жойларда бўлиб, ҳақиқатда ҳам эҳтиёж мавжуд мутахассисликлар, дейлик, агрономлик, механизаторлик кабилар ўргатилади. Ушбу мутахассисликларни эгаллаган ёшлар меҳнат бозорида ўз ўрнини албатта топади.\nКоллежлардан 413 таси эса, ўрта профессионал таълим даражасидаги идора ва кластерларга берилди. Президентимиз топшириғига кўра, бу коллежлар йирик корхоналарга бириктирилиб, кластер сифатида у ерда бевосита ишлаб чиқариш билан боғланган ҳолда ёшларга таълим берилади.\nЯна бир янгилик шуки, тизимда янги тузилма ташкил этилиши кўзда тутилмоқда: 32 та коллеж ўрта махсус профессионал таълимнинг олий мактабларига айлантирилади.\nУмуман олганда, мазкур қарор билан халқаро стандартларга тўлиқ жавоб берадиган ўрта махсус профессионал таълим тизими яратилади. Бундан ташқари, 58 та коллеж Бандлик ва меҳнат муносабатлари вазирлиги ихтиёрига берилиб, касб-ҳунарга ўқитиш марказларига айлантирилади. Ёшларнинг олий таълимга қамровини кенгайтириш мақсадини рўёбга чиқариш учун 104 та коллеж олий таълим муассасалари эҳтиёжи йўлида улар ихтиёрига берилади.\nУмуман, Президентимиз топшириғига кўра, олти ойдан икки йилгача тегишли курслар ташкил этилган”.\nБош вазир ўринбосари жавобидан англашиладики, 11 синф битирувчилари олий ўқув юртларига киролмаган тақдирда ҳам, ана шундай таълим муассасалари — касб-ҳунар коллежлари, курсларда ўқиб, ҳунарли бўлиб, меҳнат бозорида ўз ўрнини топиш имконига эгадир, дейилади хабарда.\nМинглаб кишиларга фуқаролик беришни назарда тутадиган қонун қабул қилинди\n«Қонун чиқаришда ўта эҳтиёткор бўлишимиз керак» – Нурдинжон Исмоилов «Human» иши ҳақида\nҲаага конференцияси устави ратификация қилиниши кутилмоқда\nЎзини ўзи даволаш ҳолатларини камайтириш учун қонун қабул қилиняпти


28 январ 2022, Тошкент вақти: 13:42\nБўстонлиқ тумани¸ хусусан¸ Чорвоқ кўли ҳудуди тошкентликлар тоза ҳаводан нафас олиш учун чиқадиган асосий дам олиш зонаси саналади.\nПрезидент Шавкат Мирзиëев Тошкент вилоятининг Бўстонлиқ туманида мамлакат конституциясида кўзда тутилмаган янгича бошқарув жорий этишга фармон берди.\n28 август куни расмий матбуотда эълон қилинган фармонга кўра¸ “Тошкент вилоятининг туризм салоҳиятини янада ривожлантириш” иддаоси билан 2022 йил 31 декабрга қадар Бўстонлиқ туманида алоҳида маъмурий-бошқарув тизими жорий қилинади.\nФармонга биноан¸ Бош вазир ўринбосари – Туризмни ривожлантириш давлат қўмитаси раиси бир вақтнинг ўзида “Чорвоқ” эркин туристик зонаси дирекцияси директори лавозимини эгаллайди, шунингдек, Бўстонлиқ туман ҳокимлиги фаолиятини мувофиқлаштириб боради.\n“Мувофиқлаштириш” жараëнида тумандаги давлат мулки объектлари ва ер участкаларини реализация қилиш ваколати тўлиғича дирекция раҳбарига берилади¸ бу жараëнга вилоят ҳокимининг аралашуви бекор қилинади.\nФармон билан тўғридан-тўғри Бош вазирга бўйсунадиган “Чорвоқ” эркин туристик зонаси раҳбарига давлат объектларини гаровга қўйиб кредит олиш ва уни тақсимлаш ваколати ҳам берилди.\nТуризмни ривожлантириш давлат қўмитаси ҳузурида юридик шахс мақомига эга бўлмаган Тоғли ва олис ҳудудларда туристик инфратузилмани ривожлантириш жамғармаси тузилиб¸ Бўстонлиқда туристик инфратузилмани ривожлантириш мақсадида Тикланиш ва тараққиёт жамғармаси томонидан биринчи босқичда 20 миллион АҚШ доллари миқдоридаги кредит ажратилади.\nБундан ташқари президент фармони билан жамғармага халқаро молия институтлари ва хорижий молия ташкилотлари¸ жисмоний ва юридик шахсларнинг ҳомийлик хайриялари¸ қонун ҳужжатлари билан тақиқланмаган бошқа манбалардан маблағ олишга рухсат ва қатор имтиëзлар берилди.\nОзодлик президентнинг бу фавқулодда фармонини шарҳлаб беришни сўраб бир неча мутахассисга мурожаат қилди.\nТошкентлик тадбиркорлардан бири¸ бу фармонни “Чорвоқни кичик Швейцария”га айлантириш йўлидаги илк қадам сифатида олқишлади.\n“Агар бу проект амалга ошса¸ Чорвоқда Швейцариядагига ўхшаган тоғ дам олиш комплекси бўлади. Президент маҳаллий инвесторларга¸ ана ер олиб¸ туристик объектлар қур¸ ўзимизнинг халқимиз пулини шу ерда қолдириб¸ шу ерда дам олсин, деяпти. Ҳозир эшитишимча¸ 54 та лот бўлади ва маҳаллий инвесторларга қурилиш учун берилади. Откат ва коррупция бўлмаса¸ биз ҳам қатнашиб¸ меҳмонхона ва ресторан қурардик. Фармондан ният яхши¸ менимча”¸ деди шахси очиқланишини истамаган тошкентлик тадбиркор.\nБу фармон ҳуқуқий экспертизадан ўтганми?\nОзодлик гаплашган тошкентлик юристлардан бири¸ президент фармонининг қанчалик конституцион экани юзасидан хавотир билдирди.\n“Ўзбекистон конституциясида мамлакатнинг маъмурий-ҳудудий тузилишига оид махсус модда бор. Унга кўра¸ бу структурага ҳар қандай ўзгартиш киритиш фақат Олий мажлис розилиги билан бўлиши керак. 93-моддага кўра¸ президентда бундай ўзгаришга оид таклиф киритиш ваколати бор. Бу фармонга кўра¸ Бўстонлиқни бошқариш мутлақ янги дирекцияга бериляпти ва туман ҳокими ваколатидаги шахс вилоятни четлаб¸ бевосита Бош вазирга бўйсунадиган қилиняпти. Бундай махсус бошқарув тизимини жорий қилиш парламентда муҳокама қилиниб¸ депутатлар розилиги олинганми? Қолаверса¸ фармон билан Бўстонлиқ туман прокурори¸ ИИБ ва солиқ инспекцияси бошлиғи бу тизимларнинг республика даражасида раҳбари ўринбосарига тенглаштириляпти. Бундай тартибни жорий этиш учун ИИВ ва прокуратура тўғрисидаги қонунларга ҳам ўзгартиш киритиш керак бўлади. Қани бу ўзгартишлар¸ шахсан мен бундан бехабарман. Шунинг учун бу фармоннинг амалдаги Ўзбекистон конституцияси ва қонунчилигига қанчалик мос келиш-келмаслигини ҳуқуқий экспертизадан ўтказиш керак”.\nЧорвоқ олигархлар қўлига топшириладими?\nШавкат Мирзиëевнинг 28 август куни расмий маълумотда эълон қилинган “Бўстонлиқ туманида бошқарувнинг алоҳида тартибини жорий этиш орқали туризмни жадал ривожлантириш чора-тадбирлари тўғрисида”ги фармони ўзбекистонлик сиëсий шарҳловчи Алишер Илҳомов томонидан кескин танқид қилинди.\nFacebook саҳифасида бу фармонга муносабат билдирган Лондондаги Шарқ ва Африка тадқиқотлари институти таҳлилчиси Илҳомов¸ бу фармонни Ўзбекистонда бораëтган давлатнинг “олигархлашуви” жараëнидаги навбатдаги босқич сифатида баҳолади.\nХусусан¸ Илҳомов фармонда “Чорвоқ” эркин туристик зона раҳбарига бу ҳудудда инвестиция лойиҳасини амалга ошириш учун ер участкасини сотиб олган инвесторларга ер участкасига бўлган эгалик ҳуқуқлари истисно тариқасида Тошкент вилояти ҳокимининг алоҳида қарори қабул қилинмасдан расмийлаштириш ваколати берилганига эътибор қаратди.\n“Ўзбекларга хос контекстдан келиб чиқилса¸ “халқаро инвестор”лар деганда кўпинча ўзимиздан чиққан ва мамлакатда ўғирланган пулларини мутлақ ношаффоф оффшор компаниялари орқали расмийлаштирганлар иш кўришади. Бу уюшган жиноий тўдалар даромади кириб келишига ҳам йўл очади. Маҳаллий сармояга келадиган бўлсак¸ бу пуллар кўпинча халқаро молия тизимлари ва банклар ëки Ўзбекистон олтин-валюта заҳираларидан фойдаланаëтган давлат назоратидаги банклардан олинган кредит бўлиб чиқади”¸ деб ëзди мустақил таҳлилчи.\nАлишер Илҳомов¸ тошкентликлар учун тоза ҳавода дам олишнинг ягона маскани бўлиб келаëтган Бўстонлиқ тумани катта ҳудудининг туризмни ривожлантириш иддаоси билан “халқаро ва маҳаллий инвестор” деб тақдим қилинадиган ношаффоф компанияларга берилиши пойтахтликлар учун қимматга тушишини айтади.\n“Бу хавотирларда асос бор. “Чорвоқ” зонаси (бунинг ортидан бошқа ҳудудларнинг ҳам) “хорижий” инвесторлар ихтиëрига берилиши ортидан бу ҳудуддаги хизматлар нархи кескин кўтарилади ва кўп ҳудудга кириш кескин тақиқланади. (Кириш тақиқланади! Хусусий мулк.)\nБундан ташқари¸ фармонда¸ хусусий мулкдорлар ҳақларининг кафолатланиши ҳақида бир оғиз сўз йўқ. Фармоннинг бош мотиви – гўë давлат ғазнасига тушумни кўпайтириш ва маҳаллий олигархлар чўнтагини тўлдириш”.\nАлишер Илҳомов¸ Бўстонлиқ туманини ҳар томонлама ривожлантириш мақсадида президентда бу туманни ҳокимни сайлаш орқали ўз-ўзини бошқарув ва халққа ҳисоб берадиган тизимига ўтказиш имкони бўлганини айтади.\n“Аммо ҳукумат халққа ҳисобдорликка бутунлай тескари йўлни танлади. Бу эса¸ янада каттароқ¸энди даражаси ҳам анча балнд бўлган коррупцияга замин яратади”.\nШавкат Мирзиëев ҳокимиятга келганидан сўнг мамлакатда амалга оширилган энг катта қурилиш лойиҳаси Tashkent City ҳисобланади.\nҚиймати 2 миллиард долларга яқин бу лойиҳадаги саккизта лотнинг камида тўрттаси мустақил журналистик суриштирув давомида аниқланишича¸ Тошкент шаҳар ҳокими Жаҳонгир Ортиқхўжаевга қарашли компаниялар бўлиб чиқди.\n"Хориж инвестори" мақомида улкан имтиëзлар берилган компаниялар оффшор ҳудудлар¸ хусусан¸ Шотландияда регистрация қилинган.


Нимага? Бу ерлик ахолининг уртача умри 110-120 йил. Улар деярли хеч качон касал булишмайди ва ёш куринишади. Уларнинг узок умрлилиги халигача изланувчиларни охири берк кучага олиб келяпти. Биз тоглик халкнинг хаети хакида батафсил гапириб берамиз.\nХунза водийси ахолисининг ташки куриниши, кушни халклардан фаркли уларок , жуда европаликларга ухшайди. Афсонага кура, Александр Македонскийнинг Хиндистонга килган юриши вактида ушбу митти тоғ давлати барпо этилган экан.\nЯна кайсидир халкни тоглик халк деб аташлари Хунзаликларни кулгисини келтиради. Чунки улар, дуненинг учта энг баланд тог тизмалари:Химолай, Хиндикуш ва Коракурум бирлашадиган нукта- машхур «тог учрашув жойи»да жойлашганлар. Бугунги кунда Хунза покистондаги Кашмир ва Шимолий худудларнинг ишлари билан шугулланувчи Министрлик томонидан бошкарилади. Хунзанинг асосий диккатга сазовор нарсаси- музлик булиб, у водийга кенг совук дарё булиб тушади.\nУларнинг уз тили –бурушасхи (Burushaski), купчилик урду ва инглиз тилини билишига карамасдан , хозирги кунгача хам , дуне тилларининг бирортаси билан кариндошлиги , аникланмаган. Улар Ислом динига эътиқод қиладилар..\nХунзаликлар хатто 15 градуслик совукда хам муздек сувда чумилишади, юз ёшгача харакатли уйинларни уйнашади, 40 ёшлик аеллари –худди киз болалардек куринишади, 60 ёшларида хам коматлари тик ва нозиклигини саклайди, 65 ешларида эса хали бола тугишади. Ёзда хом мева ва сабзовотлар билан озикланишади, кишда- куешда куритилган урик (туршак, барге) ва кукартирилган донлар , куй сутидан тайерланган бринза билан озикланишади.\nЯна битта кизик нарса: «оч бахор» вактида (хали мевалар пишиб етилмаган 2-4 ой давом этадиган вакт) деярли хеч нарса емайдилар, факатгина кунига бир махал туршак (барге) дан тайерланган ичимлик ичишади. Бундай руза тутиш ибодат даражасида ва унга жиддий риоя килинади. Биринчи булиб бахтли водий хакида ёзган шотландиялик врач Мак Каррисон , оксилларни истеъмол килиш уларда меъёрнинг энг паст микдорида , агар буни меъёр деб айтиш мумкин булса, деб таъкидлаган. Хунзаликларнинг суткалик калорияси уртача 1933 ккал булиб, уни 50 г оксил, 36 г ёг ва 365 г углевод ташкил килади\nР Бирхернинг « Хунза-касаллик нималигини билмайдиган халк» китобида, бу давлатдаги овкатланишдаги узига хос куйидаги яхши томонларини таъкидлайди:\n-авваламбор , бу вегетареан овкатланиш;\n-катта микдорда хом махсулотлар;\n-хар кунлик овкатланишда мева ва сабзавотлар бошка махсулотлардан куп булиши;\n-махсулотлар табиий, химикатларсиз, ва барча биологик кимматли моддалари сакланган холда тайерланиши;\n-алкоголь ва ширинликлар истеъмоли жуда кам холларда;\n-тузнинг микдори жуда камайтирилган;\n-факат она заминда етиштирилган махсулотлар ;\n- доимий такрорланиб турувчи очарчилик даврлари.\nЮкоридагиларга яна соглом узок умрга сабаб булувчи бошка омилларни хам кушиш керак. Лекин овкатланиш усули бу ерда , хеч муболагасиз, жуда ахамиятли, хал килувчи кийматга эга.\n1984 йили Лондоннинг Хитроу аэропортига Саид Абдул Мобуд исмли битта хунзакут келди. Узини паспортини эмиграция хизматчиларига берганда, улар тушунмовчиликка тушиб колдилар. Хужжатларга асосан , хунзакут 1823 йили тугилган ва 160 ешга тулган. Мобудни кузатиб бораетган мулла , уни каромогидаги одам –узини узок умрлилик ахолиси билан машхур Хунза давлатида авлиё хисобланади, деб таъкидлади. Мобуднинг саломатлиги аъло даражада ва фикрлаши соглом. 1850 йилдан бошлаб булиб утган ходисаларни яхши эслайди.\nУзларининг узок умр куриш сирини махаллий ахоли оддийгина килиб: вегетариан булинг, доим ва жисмонан мехнат килинг, доим харакатда булинг ва хает ритмингизни узгартирманг, шунда 120-150 йил яшайсиз. « Тулаконли саломатлик» эгаси булган хунза халкининг узига хос белгилари:\n1) Мехнатга лаекатлиги юкори , сузнинг кенг маъносида . Хунзаларнинг мехнатга юкори лаекати мехнат жараенида булганидек, ракс ва уйинлар вактида хам намоён булади. Улар учун 100-200 километр юриш – биз учун уйимиз атрофида киска сайрдек. Бирон янгиликни етказиш учун тик тогларга жуда осонлик билан кутариладилар, ва уйларига тетик ва шодон булиб кайтадилар.\n2) Хушчакчаклик. Хунзалар доим куладилар, доим кайфиятлари чог, хатто оч булган ва совук котган вактларида хам.\n3) Узига хос матонат. МакКарисон: «Хунзаларнинг асаблари –худди аркондек жуда мустахкам, ва худди тордек нозик, улар хеч качон газабланмайдилар ва шикоят килмайдилар, асабийлашмайдилар ва сабрсизлик курсатмайдилар, узаро уришмайдилар ва жисмоний огрик, нохушлик ва шовкинни тула рухий хотиржамликда утказадилар ва х.к.» деб езган.\nMore in this category: « Туркия маориф вазирлиги Дарвин назариясини мактаб дастуридан олиб ташлади Мусулмон олимлар кашфиёти »


Янги ўқув йилида мактаблар очиладими? Халқ таълими вазирлиги изоҳ берди - zarnews.uz\n“Янги ўқув йилида таълим қандай шаклда давом этади?”\n- Халқ таълими вазирлиги ўз ваколатидан келиб чиқиб ўқув йилини бошлаш бўйича учта сценарий таклиф қилмоқда:\n- Пандемия ҳолати барқарорлашиб, мактаблар одатий тартибда ўз фаолиятини бошлайди. Халқаро тажриба мактаб ёшидаги болаларга касаллик кам ҳолатда юқишини, болалардан катталарга юқиш хавфи ҳам камлигини кўрсатмоқда.\n- Соғлиқни сақлаш вазирлигининг Ўзбекистонда болаларда вирус кечиши бўйича хулосаси ижобий бўлмаган тақдирда таълим онлайн тартибда давом эттирилади.\n- Гибрид сценарий бўлиб, мактаблар очилади. Фаолият маълум бир ҳудуд ва мактабдаги карантин ҳолатидан келиб чиқиб олиб борилади. Бунда, дастлабки босқичда фарзанди саломатлигидан ҳавотир олган ота-оналарга болани уйда онлайн ўқитишга имкон берилиши кўзда тутидган, яъни боланинг мактабга давомати эркин бўлади.\nТеглар: янги ўқув йили\nЯнги ўқув йили одатдагидек анъанавий тарзда бошланадими? Aкадемик лицейлар сентябрь ойида очиладими?\nСамарқандда янги ўқув йилида 78.897 нафар бола 1-синфга қабул қилинади\n1-синфларга қарийб 90 фоиз боланинг ҳужжати қабул қилинди


Пандемия шароитларида қишлоқ хўжалиги ва озиқ-овқат хавфсизлиги – Газета.uz\n21 апрель 2020, 12:03 Коронавирус Иқтисодиёт\nЖаҳон банкининг Марказий Осиёдаги қишлоқ хўжалиги дастури координатори, қишлоқ хўжалиги масалалари бўйича етакчи иқтисодчи Сергий Зоря «Газета.uz»га берган интервьюсида коронавирус пандемияси Ўзбекистон қишлоқ хўжалиги ва озиқ-овқат хавсизлигига қандай таъсир қилаётганлиги, озиқ-овқат маҳсулотлари миллий бозори ва маҳаллий экспорт қилувчилар учун қандай хатарлар пайдо бўлганлиги ҳақида гапириб берди.\nКоронавирус пандемиясининг жаҳонда қишлоқ хўжалиги маҳсулотларини ишлаб чиқаришга таъсири\nПандемия натижасида жаҳон иқтисодиётига умумий кўламда ва хусусан қишлоқ хўжалигига етадиган зарарнинг аниқ миқёсини айтиш хозирча қийин. Аммо глобал миқёсда вируснинг мазкур соҳага таъсири шу пайтгача жуда паст даражада.\nЖумладан, кўпчилик мамлакатларнинг озиқ-овқат хавфсизлиги учун муҳим аҳамиятга эга бўлган дон экинларининг (буғдой, маккажўхори ва гуруч) нархлари жаҳон бозорларида бугунги кунда барқарорлигича қолмоқда. Қайд этиш лозимки, дон экинларининг 2019 йилда жаҳондаги етиштирилиши кўлами ва якуний захиралари аввалги йилларнинг кўрсаткичларига нисбатан юқори ҳамда 2008−2009 йиллардаги умумжаҳон озиқ-овқат инқирози даврига нисбатан юқорироқ бўлган.\nҲозирги вақтда алоҳида ҳукуматлар томонидан қишлоқ хўжалиги маҳсулотларининг халқаро савдосига киритилаётган чекловлар, ички ва ташқи бозорлардаги якуний истеъмолчиларга етказиб бериш занжирларининг узилишига олиб келувчи логистика билан боғлиқ қийинчиликлар, шунингдек жорий этилаётган карантин чоралари натижасида мамлакат ичида қишлоқ хўжалигидаги ишчи кучи ҳаракатланишининг чекланиши жаҳон қишлоқ хўжалиги учун асосий хатарлардир.\nЎзбекистон қишлоқ хўжалиги соҳасидаги хозирги вазият ва аҳолини озиқ-овқат маҳсулотлари билан таъминлаш\nШу вақтга қадар Ўзбекистонда пандемия қишлоқ хўжалиги соҳасидаги ишларда жиддий узилишларга олиб келмади. Баҳорги экин мавсуми муваффақиятли ўтиши, мева-сабзавотчилик маҳсулотларининг янги ҳосили истеъмолчиларга тўсиқларсиз етиб бориши, соҳа ходимлари ўз иш жойларига нисбатан эркин етиб олишлари учун ҳукумат барча зарурий чораларни кўрмоқда.\nМаҳаллий бозор пандемия келтириб чиқарган ваҳимага озиқ-овқат маҳсулотлари нархларининг кўтарилиши билан жавоб берди. Аммо уларнинг асосий турлари, масалан маҳаллий буғдой ва ун учун, нархлар хозирги кунда кўтарилган бўлса ҳам, улар унчалик юқори эмас. Бундан ташқари, биз дўконларнинг пештахталари ва бозорларнинг расталари маҳсулотга тўла эканлигини, маҳаллаларда озиқ-овқат маҳсулотларини сотиш шохобчалари очилаётганини, кўпгина сотувчилар эса маҳсулотларни уйгача етказиб бериш хизматларини таклиф этаётганини кўрмоқдамиз.\nАлбатта, мамлакатнинг айрим ҳудудларида озиқ-овқат маҳсулотларининг баъзи турлари бўйича тақчиллик юзага келиши мумкинлигини истисно этмаслик лозим, аммо маҳаллий ҳокимиятлар ушбу масалани ҳал қилиш учун етарли даражада тезкор чоралар кўрмоқдалар.\nМисол учун, Андижон вилоятида маҳаллий ишлаб чиқарилган ун етишмовчилиги тўғрисида хабарлар бўлди. Ҳақиқатдан ҳам, карантин даврида вилоятлардаги ун тегирмонларига буғдой ва озиқ-овқат дўконларига ун етказиб бериш ҳажмларини ошириш керак ва бу ҳукумат томонидан амалга оширилмоқда.\nШу билан бирга, истеъмолчилар ваҳимага берилмасликлари ва унни ҳаддан ташқари катта ҳажмларда харид қилмасликлари лозим. Ўзбекистонда буғдой захиралари керагидан ҳам ортиқроқ, бундан ташқари, июнь ойида дон экинлари янги ҳосилининг терими бошланади, бу эса маҳаллий ишлаб чиқарилган ун захираларини қўшимча ошириш имкониятини беради.\nЮқорида айтиб ўтилган, ҳукумат томонидан амалга оширилаётган чора-тадбирлар ички бозорда маҳаллий қишлоқ хўжалиги маҳсулотларига бўлган талабни қўллаб-қувватламоқда. Шакар, ун ва ўсимлик ёғидан ташқари Ўзбекистон, умуман олганда, озиқ-овқат импортига боғланиб қолмаган. Бу йилги мавсумнинг асосий вазифаси бутун мамлакат бўйлаб фермерлар маҳсулотларини ўз вақтида экиб, ҳосилини йиғиб олишларидан иборат.\nИмпорт қилувчи мамлакатлардаги иқтисодий вазиятнинг ўзгариши натижасида маҳаллий мева-сабзавот маҳсулотлари экспортчилари учун мавжуд хатарлар\n2020 йилда Ўзбекистон қишлоқ хўжалиги учун мавжуд хатарлар орасида маҳаллий мева-сабзавотчилик маҳсулотларининг экспорти билан боғлиқ мураккабликларни айтиб ўтиш мумкин. Сўнги уч йил мобайнида ушбу маҳсулотларнинг экспорт ҳажмлари 570 млн АҚШ долларидан 1,3 млрд долларгача ўсди. Лекин маҳаллий сабзавотлар ва меваларнинг асосий импортчилари бўлган Россия ва Қозоғистондаги аҳолининг харид қилиш қобилияти пасайиши, шунингдек уларнинг миллий валюталари девальвацияси муносабати билан мазкур маҳсулотларга бўлган талабнинг пасайиши кутилмоқда.\nАйни вақтда, Ўзбекистондан келтирилган қишлоқ хўжалиги маҳсулотлари кўпгина ҳолатларда рақобатчиларнинг, дейлик Туркия ва Чили давлатларидаги, маҳсулотларидан арзонроқ нархларда сотилиши 2020 йилда Ўзбекистонда етиштирилган мева-сабзавотларга талабнинг нисбатан ўсишига олиб келиши мумкин. Аммо ҳозирги босқичда мева-сабзавотчилик маҳсулотларининг маҳаллий экспортчилари учун қандайдир муайян прогнозлар қилиш мушкул.\nКоронавирус пандемиясининг Ўзбекистон қишлоқ хўжалигидаги ишлаб чиқариш ва бандликнинг ўсиш суръатига таъсири\n2020 йилда мазкур соҳадаги ўсиш, Ўзбекистоннинг бутун иқтисодиёти каби, катта эҳтимол билан секинлашади (Жаҳон банкининг прогнозларига мувофиқ, мамлакат иқтисодиётининг ўсиши жорий йилда 5.7% дан 1.6% га пасаяди — таҳ.). Айни пайтда аграр соҳанинг ўсиши бошқа соҳалар билан таққослаганда ўртачадан юқорироқ бўлади, чунки пандемия даврида қишлоқ хўжалиги маҳсулотларига талаб юқори бўлиб, миллий иқтисодиётнинг бошқа соҳалари тўғрисида бундай деб бўлмайди.\nКузги буғдой экини яхши қишлаб олди ва дон экинларининг ҳосили ўтган йилги ҳажми 6 млн тоннага етган ҳосилдан кам бўлмайди. Пахта кластерларининг яхши тайёргарлиги сабабли пахтани экиш жараёни меъёрида ўтмоқда.\nБундан ташқари, фермерларга уруғларни, ёнилғи-мойлаш материалларини ва ўғитларни ўз вақтида етказиб бериш учун «яшил йўлакчаларни» яратишдаги ҳамда буларни харид қилиш учун имтиёзли кредитларни ажратишдаги давлат ёрдамини ҳам инобатга олиш зарур. Яқин орада картошка, мева ва сабзавотлар ҳосилини териб олишнинг асосий мавсуми бошланди ва барча фермер хўжаликлари бунга ўз тайёргарликларини бошлаб юбордилар.\nСоҳадаги ўсиш суръатининг пасайишига ва муайян даражада бандликнинг камайишига ҳисса қўшувчи омиллар, аввалроқ айтиб ўтганимдек, импорт қилувчи мамлакатлардаги мева-сабзавот маҳсулотлари экспортига бўлган талабнинг камайишидан иборат. Пандемия келтириб чиқарган иқтисодий инқироз натижасида даромадларнинг ҳамда меҳнат муҳожирлари томонидан пул ўтказмаларининг камайиши натижасида Ўзбекистон аҳолисидаги харид қилиш қобилиятининг пасайиши хам салбий таъсир кўрсатиши мумкин. Ҳосил теримига жалб этиладиган иш кучининг, айниқса мамлакатнинг бошқа вилоятларидан қишлоқ хўжалигидаги мавсумий ишларга келувчи фуқароларнинг ҳаракатига вақтинча чекловлар ўрнатилиши ҳам соҳадаги ўсишнинг секинлашувига ҳисса қўшади.\nАлоҳида мамлакатлар томонидан озиқ-овқат экспортининг қисқартирилиши ёки тўхтатилиши билан боғлиқ Ўзбекистон учун хатарлар\nАпрель ойининг бошида БМТнинг Озиқ-овқат ва қишлоқ-хўжалиги дастури (ФАО), Жаҳон соғлиқни-сақлаш ташкилоти (БССТ) ва Жаҳон савдо ташкилоти (ЖСТ) раҳбарлари озиқ-овқат таъминотида узилишларнинг олдини олиш мақсадида дунё мамлакатларини халқаро савдога чекловлар ўрнатилишига йўл қўймаслик учун саъй-ҳаракатларни амалга оширишга чорладилар.\nДарҳақиқат, алоҳида ҳукуматлар ўз озиқ-овқат хавфсизликларини таъминлаш мақсадида қатор озиқ-овқат маҳсулотларига нисабатан вақтинчалик чекловлар ўрнатдилар. Жаҳон банки ФАО, ЖССТ ва ЖСТ хавотирига қўшилган ҳолда ҳисоблайди-ки, ҳукуматлар қишлоқ хўжалиги маҳсулотларининг халқаро савдоси учун тўсиқлар яратаётган мамлакатларда экспорт чекловлари озиқ-овқат таъминоти муаммосини ҳал этмайди.\nБулар бевақт жавоб чораларидир, айниқса пандемия шундоқ ҳам жаҳон бозорлари учун кўплаб хатарлар ва ноаниқликлар келтириб чиқаришини инобатга оладиган бўлсак. Жаҳондаги озиқ-овқат захиралари ҳар қачонгидан ҳам катта эканлигини ҳисобга оладиган бўлсак, қишлоқ хўжалиги маҳсулотларига таъқиқ ўрнатиш ҳожатсиз зарар келтиради, шу жумладан озиқ-овқат маҳсулотларига нархларнинг кўтарилиши ҳамда инқирознинг аҳоли учун иқтисодий ва ижтимоий оқибатларини фақат оғирлаштиради.\nХусусан, Қозоғистон томонидан жорий йилнинг 1 апрелидан буғдой ва ун учун экспорт квоталарининг ўрнатилиши Ўзбекистондаги вазиятга таъсир кўрсатиши мумкин. Ушбу мамлакатдан буғдойни экспорт қилиш учун квота апрель ойига ҳукумат томонидан 200 минг тонна миқдорида белгиланган, ун экспорти учун эса 70 минг тонна миқдорида. Экспорт квоталари истеъмолчи мамлакатларга, шу жумладан Ўзбекистонга ҳам, ушбу турдаги маҳсулот импортининг камайишига олиб келади. Лекин мазкур чекловларнинг салбий таъсири Ўзбекистон учун кичик ва вақтинчалик бўлади. Буни қандай тушунтириш мумкин?\nБиринчидан, март ойида Ўзбекистон жорий йилнинг январь ва февраль ойларига нисбатан икки баравар кўпроқ ҳажмда Қозоғистон буғдойи ва унини импорт қилди ва шу орқали яқин муддат учун етарлича захира ҳосил қилди. Маҳаллий ун ишлаб чиқарувчи заводлар ҳам ўтиш даври учун ун захираларига эга.\nИккинчидан, Ўзбекистонда давлат ғалла захиралари ва резервлари апрель ойи бошига 1 млн тоннадан иборат бўлиб, улардан 750 минг тонна ун олиш мумкин. Маълумот учун, мамлакатда ўртача ойлик ун истеъмоли 300 минг тоннадан ошмайди.\nУчинчидан, Ўзбекистон Қозоғистон томонидан белгиланган экспорт квотаси чегарасида буғдой ва ун импортини давом эттириши мумкин. Ва ниҳоят, ғалланинг янги ҳосили Ўзбекистонда июнь ойида йиғиб олинади. Аввалроқ айтиб ўтганимдек, бу маҳаллий ун захираларини кўпайтириб олишга имкон беради.\nШундай қилиб, Ўзбекистон 2020 йилни ун ва нон маҳсулотлари учун барқарор нархлар билан ўтказишини кутиш мумкин.\nКўпроқ фойда келтирувчи мева-сабзавот экинларини қисқартириш ҳисобига ғалла етиштириш майдонларини эҳтимолий кенгайтириш тўғрисида\nДарҳақиқат, буғдой етиштирувчи мамлакатлар томонидан дон маҳсулотларининг экспортига чекловлар ўрнатилиши Ўзбекистон ҳукуматининг 2021 йилда ғалла майдонларини кенгайтириш тўғрисидаги қарорига таъсир кўрсатиши хатари мавжуд.\nЛекин хозирги босқичда бу эҳтимолдан узоқ ҳолат ва мамлакат учун умуман зарур бўлмаган чора. Ғалла майдонлари 1,3 млн гектар ерни ёки мамлакатдаги барча суғориладиган ерларнинг 35%ни эгаллаган. Шунинг учун, ҳудуд жиҳатидан шундоқ ҳам етарли даражада улкан бўлган ғалла экадиган майдонларни эмас, балки ғалланинг ўртача ҳосилдорлигини ошириш керак.\nБундан ташқари, Қозоғистон томонидан буғдой экспортига чекловлар ўрнатилиши — бу вақтинчалик чора. Мамлакат ушбу турдаги қишлоқ хўжалиги маҳсулотини ишлаб чиқарувчи жаҳондаги энг йирик ўнталикка киради ва уни сотишдан тийилиш давлат учун манфаатли эмас. 2019 йил Коғозистонлик ишлаб чиқарувчилар учун камҳосил бўлди. Жумладан, буғдой сўнги йиллардаги кўрсаткичдан 20%га камроқ етиштирилди. Бу эса экспортнинг 25%га қисқаришига олиб келди. Буғдойнинг паст даражадаги ҳосили ички бозордаги ун нархларининг кўтарилишига сабаб бўлди ва бу коронавирус пандемиясига жавоб тариқасида Қозоғистон ҳукумати томонидан карантин чекловларини киритишидан анча аввалроқ рўй берди.\nБундан ташқари, шу ойнинг ўзида жаҳон бозорида нефть нархларининг кескин тушиб кетиши ЯИМнинг 20% нефть ва газ соҳасига тўғри келувчи Қозоғистон бюджети учун улкан зиён олиб келди. Бу ҳукуматнинг молиявий имкониятларини ва, натижада, инқироз даврида аҳолининг ижтимоий ҳимоясини кучайтириш салоҳиятини чеклаб қўйди. Мазкур ҳолатларнинг барчаси мамлакатда буғдой ва ун экспортига вақтинчалик чекловларни киритишга олиб келди.\nҚозоғистон томонидан амалга оширилган, юқорида айтиб ўтилган ҳаракатларнинг сабаблари нималардан иборат бўлишидан қатъи назар, Ўзбекистон ушбу вазиятдан тегишли хулоса чиқариши керак. Бу каби ҳолатларга тезкор жавоб бериш учун ишончли озиқ-овқат захиралари зарур, айниқса мамлакатнинг озиқ-овқат хавфсизлиги учун стратегик аҳамиятга эга бўлган буғдойнинг захиралари.\nЎзбекистон давлатнинг стратегик ғалла захиралари ҳажмини ошириш ҳамда 2021 йилда ғалла учун давлат буюртмаси тизимини бекор қилиш муносабати билан уни етиштириш механизмларини такомиллаштириш борасида келгуси ишларни амалга ошириши лозим. Мазкур соҳадаги давлат назоратидан воз кечиш фермерларни ўз меҳнатлари самарадорлигини оширишга рағбатлантиради, бу эса етиштириладиган ғалланинг сифати ва ҳажмига ижобий таъсир кўрсатади.\nБундан ташқари, уруғчилик йўналишига қўшимча давлат инвестициялари ҳамда дон ҳосилдорлиги ва сифатини оширувчи замонавий технологияларни харид қилишда фермерларга кўмак бериш зарур.\nИқтисодий инқироз шароитларида ислоҳотлар тақдири\nКоронавирус пандемияси юзага келтирган бугунги иқтисодий инқироз қишлоқ хўжалигидаги ёки Ўзбекистон иқтисодиётининг бошқа соҳаларидаги бошқарувнинг аввалги маъмурий-буйруқбозлик усулларига қайтиш учун баҳона сифатида фойдаланилмаслиги, шунингдек иқтисодий ислоҳотларнинг сўнгги бир неча йил мобайнида эришилган ижобий натижаларини бекор қилиш учун сабаб бўлиб қолмаслиги муҳим аҳамият касб этади.\nАграр соҳада давлатнинг тартибга солувчи вазифасини камайтириш, бунда бозор механизмларини жорий этиш, уни янада диверсификация ва модернизация қилиш ҳамда маҳаллий ва ҳорижий инвестицияларни жалб қилиш борасидаги ишларни давом эттириш зарур.\nУшбу чоралар маҳаллий фермерлар ва агрокорхоналарнинг даромадларининг ишлаб чиқариш самарадорлигини ошириш ва уларнинг экспорт салоҳиятини кенгайтириш ҳисобига ўсишига олиб келади. Жаҳон банки юқорида санаб ўтилган мақсадларга эришиш учун ҳукуматга молиявий ва техник кўмак беришни давом эттиради.\nЎзбекистон учун ушбу мураккаб даврда Жаҳон банки коронавирус пандемиясининг аҳоли саломатлиги учун, уларнинг ижтимоий фаровонлиги учун, тадбиркорлик ва умуман миллий иқтисодиёт учун оқибатларини юмшатиш борасидаги ҳукумат саъй-ҳаракатларини қўллаб-қувватлаш мақсадида бошқа халқаро ҳомийлар билан ишлашни ҳам давом эттиради.\n80 125 78 802 622 116 843 908 66 132 341 2 593 222\n08.03 Халқаро хотин-қизлар кунига бағишлаб ўтказилган байрам тадбиридан — ниқобсиз репортаж\nХалқаро хотин-қизлар кунига бағишлаб ўтказилган байрам тадбиридан — ниқобсиз репортаж


hidoyat.uz – “Мовароуннаҳр” нашриётининг сайти - Ажру савоб ихлосга боғлиқ\nАжру савоб ихлосга боғлиқ\nАмалга ихлос ё риё туртки бўлади. Шунга қараб ажр берилади ёки гуноҳ ёзилади. Аллоҳ таоло бундай марҳамат қилади: "Албатта, Аллоҳ бир зарра миқдорида (ҳам бировга) зулм қилмайди. Агар (ўша миқдорда) яхшилик бўлса (ҳам), уни (бир неча баробар) кўпайтирур ва ўз ҳузуридан улуғ мукофот (жаннат) ато этур" (Нисо, 40).\nИбн Атоуллоҳ Сакандарий (раҳматуллоҳи алайҳ) бундай дейди: "Амаллар сурат, унинг руҳи эса ихлосдир".\nАллоҳ таоло учун ибодат қилиш ихлос, дейилади.\nИхлос Аллоҳдан уялиш, қиёматда шарманда бўлишдан қўрқиш, яхши амалларга нафсни кўниктириш ва яхшиларга ёндашиш билан ҳосил бўлади.\nПайғамбаримиз (соллаллоҳу алайҳи ва саллам): "Аллоҳ бу умматни дуолари, намозлари ва ихлоси билан ғолиб қилади", деганлар.\nБанда ихлоси сабаб яхши амал қилолмаса ҳам савобга эришади. Анасдан (розийаллоҳу анҳу) ривоят қилинади: "Биз Табук ғазотидан қайтдик. Пайғамбаримиз (соллаллоҳу алайҳи ва саллам): "Мадинада бир тўда қавм қолиб кетган бўлса-да, улар биз кезган жилғаларда, текисликларда биз билан эди. Чунки улар узрлидир", дедилар".\nҚуръони каримда: "Шунингдек, Сизнинг ҳузурингизга уларни уловли қилиб қўйишингиз учун келганларида, "сизларни уловли қилишга нарса топа олмайман", дедингиз. Улар эса сарф қилишга нарса топа олмаганлари учун ғамгин бўлиб, кўзларидан ёш оқиб қайтиб кетдилар. Уларга ҳам (таъна йўқ)" (Тавба, 92), дейилган.\nЎзбекистон мусулмонлари идорасининг Қорақалпоғистон Республикасидаги бош вакили


Карзай олдинда¸ Абдуллоҳ норози\nКарзайнинг 50 фоиздан кўп овоз олганига оид баëнот¸ Абдуллоҳ Абдуллоҳнинг жиддий эътирозига сабаб бўлди.\nСешанба куни Афғонистон Мустақил сайлов комиссияси 20 август кунги президентлик сайловида берилган жами овозларнинг 90 фоизи саналгани ва унда Ҳамид Карзайнинг 54 фоиз овоз билан олдинда бораëтганини билдирди.\nСайлов комиссиясининг иқтидордаги президентнинг ҳали берилган овозлар тўлиқ саналмай туриб¸ 54 фоиз овоз олгани ҳақдаги бу баëноти¸ Афғонистонда сайловларнинг иккинчи босқичи ўтказилиш эҳтимолига соя солмоқда.\nЗотан¸ иккинчи давра сайлов даъвогарлардан ҳеч бири 50 фоизу бир овоздан кўпроқ натижа қозонмаган тақдирдагина ўтказилади.\nСайлов комиссияси баëнотига кўра¸ Карзай 54 фоиз¸ унинг асосий рақиби кўрилаëтган собиқ Ташқи ишлар вазири Абдуллоҳ Абдуллоҳ эса¸ 28 фоиз овоз олган.\nАйни пайтда¸ Афғонистонда БМТ ҳомийлигида таъсис этилган Сайлов шикоятларини ўрганиш комиссияси¸ 20 август куни мамлакат бўйлаб кенг кўламли қонунбузарлик ва сохтагарликлар содир этилганини кўрсатувчи жиддий далиллар борлигини билдирди.\nШу муносабат билан комиссия 447 сайлов участкасидаги овозлар¸ хусусан овозларнинг 95 фоиздан кўпроғи Ҳамид Карзайга берилди¸ деб топилган участкалардаги бюллетенларни қайтадан санаб чиқиш ҳақда буйруқ берди.\nАфғонистон Мустақил сайлов комиссиясининг 90 фоиз овозлар саналгандан сўнг Карзайнинг ўз рақибидан катта устунликка эгалиги ҳақдаги баëноти Карзай томонидан мамнуният билан қарши олинган бўлса¸ Абдуллоҳ Абдуллоҳнинг жиддий эътирозига сабаб бўлди.\n- Мен бу баëнотдан ҳайратга тушмадим¸ зотан воқеаларнинг қай томон ривожланаëтганидан яхши хабарим бор. Мустақил сайлов комиссиясининг президент саройидан бўлаëтган кучли босим остида ишлаëтганидан хабардорман. Комиссия раиси¸ бош қўмондон жаноб Лудин¸ қолаверса котибиятдаги айримлар жаноб Карзай учун ишлашмоқда. Шу боис¸ бу баëнот менга янгилик бўлгани йўқ. Аммо бу Афғонистон халқи ҳафсаласини қаттиқ пир қилди ва у трагикомедиядек янграмоқда¸ деди Мустақил сайлов комиссиясининг сешанба кунги хулосасига муносабат билдирган Абдуллоҳ Абдуллоҳ.\nАфғонистонда барқарор ва демократик жамият барпо қилишни ўз ташқи сиëсатининг устивор вазифаларидан бири қилиб белгилаган АҚШ ҳукумати бу баëнотга муносабат билдирар экан¸ сайлов натижаларига оид ҳар қандай хулосанинг ҳалол ва шаффоф бўлиши лозимлигини таъкидлади.\n- Бу сайлов натижалари ишончли бўлмоғи ва у Афғонистон халқи иродасини акс эттирмоғи лозим. Шу боис¸ сохтакорликларга оид ҳар қандай айбловни синчиклаб ўрганмоғимиз лозим. Легитим сайлов жараëни тузилажак янги ҳукумат билан қиладиган ҳар қандай ҳамкорлик учун ўта муҳимдир¸ деди АҚШ Давлат департаменти матбуот котиби Иан Келли.\nКарзайнинг асосий рақиби¸ унинг собиқ вазири Абдуллоҳ Абдуллоҳ ҳам¸ Кобулда тузилажак ҳукуматнинг Ғарб¸ хусусан НАТО давлатлари таянчини қозониши учун сайлов натижалари ҳалол бўлиши лозимлигини таъкидлади.\nАфсуски¸ жаноб Карзайнинг ўзини тутиши бориб турган маъсулиятсизликдир. Зотан Ғарб томонидан берилган юзлаб миллион доллар¸ НАТО аскарларининг Афғонистонни барқарорлаштириш учун жон бериши эвазига ўтказилган бу сайлов натижаси халқа овози эмас¸ балки сохтакорлик ва қаллоблик асосида белгиланса¸ бунинг оқибати узоқ йилларга чўзилади¸ деди Абдуллоҳ Абдуллоҳ.\nҲозирча¸ Карзайга ишлаëтгани даъво қилинган Мустақил сайлов комиссияси хулосаси билан БМТ ҳомийлик қилаëтган Сайлов шикоятларини ўрганиш комиссиясининг сўнгги хулосаси қачон ва қандай бўлиши мавҳумлигича қолмоқда.\nБундай вазиятда НАТО га аъзо давлат раҳбарлари¸ хусусан Вашингтон рақобатлашаëтган томонларни сайлов якуний натижаси узил-кесил эълон қилинмагунича¸ босиқ бўлишга чорламоқда.


Иқбол Қўшшаева. Ерга қўнмайдиган қушлар… - www.ziyouz.uz\nБош саҳифа Илм ва фанАдабиётИқбол Қўшшаева. Ерга қўнмайдиган қушлар…\nБир таскин илинжида оқаётган кунлар оқимидан маъно излайсан. Ҳаёт “силай-силай” ўзининг рафторига солаётган юрагингни кафтингга олиб томоша қилганда савол сизиб чиқади: хаёлларимни тўзғин, руҳимни сарсон кўйга чалинтирган илдиз қаерда?… “Офтоб чиқди оламга, югуриб бордим холамга” деб чопқиллаган болалигим кўздан ғойиб бўлишга қачон улгурганди?..\nЎн ёшда эдим… Қишнинг айни чилласи. Бувимнинг сўнгги кунлари. Кўргани бордик. Совуқдан дилдираб кирганча, даҳлизда тўхтаб қолдим. Деворда осиғлиқ радиодан чиқаётган қўшиқдаги дилгирлик юрак деворларига урилди:\n… Фақат сизга этмовдим ошкор,\nСиз ёққансиз менга ҳамиша…\nТуйғулар маҳобатига илк бор дуч келган бола аҳволини таcаввур қилаверинг. Сўзу оҳанг уйғунлиги исмсиз дард бўлиб вужуд бўйлаб кезинар (узоқ йиллар бу дард нима деб аталишини билмай юрдим), ич-ичимдан чиқаётган ўт бўғзимни ачиштирар, шўрнамо таъмни татийман… Ҳолимни билмай гарангман. Билганим шуки, бувим учун йиғламаяпман.\nЎйловдимки, юрак топишар,\nБиздан кетгач сабру ихтиёр.\nФақат сизга этмовдим ошкор,\nБолалик олислаб кетди. Лекин унинг ҳайқириқлари ҳамон ўртайди. “Сиз ёққансиз менга ҳамиша…” мутлақ номаълум дунё муждасини етказганди. Ҳам энтиктирувчи, ҳамда хавотирли. Ўз-ўзидан эртаклар тарк этди-қўйди.\n…Дўстларига боқди у ҳайрон,\nДўстлар чиллак ўйнар берилиб,\nБола кўнгли бўлганча вайрон.\nБир зумгина қолди термулиб.\nШоирнинг “бола”си берилиб чиллак ўйнаётган дўстларига қанчалар ҳайрон боқса, мен эса ўқитувчи баҳоларига андармон болаларнинг ҳолига лол эдим. Ўшанда мен ҳам болалигимнинг сўнгги кунларини яшаётган эканман.\n…Мен тақдирдан ҳеч нолимайман,\nГар алмашди шомга тонгимни…\nСўнгра телевизордан эшитиб қолдим. Радиодан тинглаган қўшиғимни жуда эслатарди. Бунда ҳам таниш ҳузунни туйдим. Иккиланиш йилт этиб ўтди: ўша қўшиқнинг ўзи эмасмикан? Йўқ-йўқ, “Ёмғир ёғди майда-майдалаб…” деяпти-ку. Сониялар ичида билдимки, иккаласини ҳам битта одам ижро этган экан. Хонанданинг ўзи ҳам қўшиғи каби юракка яқин, истараси иссиқ, қўшиққа монанд ҳиссиётлар юз-кўзида қалқиб турарди. Ҳамма-ҳаммасида: сўзда ҳам, куйда ҳам, ижрода ҳам дарди тиниқликни, кўнгил яхлитлигини ҳис қиласан. Кейинчалик Усмон аканинг суҳбатида ўқидим: “Шахси бўлак, ижоди бўлак одам бўлмайди. Иккаласи ҳам яхлит, бутун бўлгандагина катта адабиёт юзага келади. Ижоди ўзидан баланд деган фикр бўлмаган гап!”. Шоир Усмон Азим, композитор Дилором Омонуллаева, хонанда Кумуш Раззоқова ҳамкорлигида дунёга келган ҳар бир дурдона бу фикрда қай даражада жон борлигини тасдиқлайди, деб ўйлайман.\nКузатишимча, уч санъаткор ҳам замонанинг, орсиз муқомларига йўрғалаб кетишгани йўқ. Мусиқада кўнгил тафтини, юрак тебранишларини, аллақандай машъумликни ҳам сезасан. Куйга кайфияти кўчган ёмғир томчисининг саси юракни тилимлар, фақат аёл кечинмаси бўлиб қулоққа кирарди. Ундаги изтиробнинг асл ўзани эркак кишининг юраги эканини тасаввур ҳам қилолмасдим. Кейинчалик ўқидимки, шеърнинг гўзал бир банди – мағзи қўшиққа сиғмай қолган экан:\n…Менинг сарсон умримга ойдин\nРивож тилаб у чекди фиғон.\nОёғини тавоф қилдим мен –\nДунёда энг омадсиз ўғлон.\n…Ўшанда Кумушхоним концертини уйдагилар билан тинглаётгандик. Дадам айтиб қолдилар: – Курсдошимнинг шеърларини қўшиқ қилибди. Усмонники… Усмон Азим ёзган.\n– Уйда китоби борми?\n– Ҳа бор… “Сурат парчалари”.\n… “Мусиқа! Измингга тушганлар хордир – Ҳамма пинҳон дардни ошкор этди куй.” Ўша илк таассуротим: “Сиз ёққансиз менга ҳамиша…” ҳайратини эслаб “Мусиқа – қўшиқ нафақат пинҳон дардни ошкор қиларкан, балки у чекилиши керак бўлган дард, келажак ҳақида ҳам башорат қиларкан”, деган ўй йилт этиб хаёлдан ўтган дам бўлди. Лекин бу кайфиятнинг лаҳзалик андармони эди. Инсоннинг тутқич бермас туйғуларидан, оний сезимларидан, ички дунёсининг пўртаналаридан, тилга кўчмас иқрорларидан, истиғфоридан, ўзгарувчан руҳиятидан, тавбасининг титроғидан дарднинг асл сувратини илғаш ва уни муҳрлаш истеъдод тийнатининг негизи эмасми? Фақат санъаткоргина сен тилга кўчиролмаган дардни айтишга, юракнинг туб-тубида кўмилиб ётган, ўзинг-да чўчийдиган ҳиссиётларингга ном топиб, оломон кўзига тик қарашга журъат эта олади.\n1995 йил кузининг адоғи. Тошкентдан келган дадам: “бу– сенга”, деб қўлимга қалингина нафармон тусли китобни тутқаздилар: “Усмон Азим. Сайланма”. Ўн етти йил бўлибди. Ҳамроҳим, сирдошим, ҳасратдошим каби азиз…\n“– Айбсизлигим – бир ўлимга тенг, Мен учун ҳам жаллод дор қургин, Ҳамма гуноҳ қилди – кўрдим мен, Ҳамма гуноҳ қилди – жим турдим…”;\n“Бу қиз бир сўмга ҳам қилади муқом… “Тўхта!..”, деб қичқирмас бирор-бир эркак!”;\n“Эрк истама дунёдан, Эркни ўзингдан сўра… Эрк – манзилмас, Эрк – йўлдир”;\n“…Жондир иссиқ уйга чўчиб чекинган, Изғирин қаърига ҳайдалган виждон.”;\n“Майда ташвишларда майдаландим мен – Минг тараф югурди мингта бўлагим.”;\n“Ўзимни минг марта қатл айладим, Минг марта ўзимга ҳадя этдим жон”;\n“Тўлғанур, ингранур ярадор ишонч…”;\n“Фақат Тангрим кечир, бандаларингдан Мангу саволларга изладим жавоб” …мисралар қаъридан чиқиб келаётган фикрлар туғёни йиллардирки таъқиб этади, ҳамма қатори шоду хуррам яшашга халал беради.\n“Ҳаёт қўшиғи”. Бу шеърнинг туб моҳиятига, нега бу “Икки дарахт” ҳақидаги шеър айнан “Ҳаёт қўшиғи” деб аталганининг фаҳмига етмаганман. Йўқ, билардим, умуман севги ҳақида-да, деб. Лекин ундаги изтироб залварини, айрилиқни, армонни туйиш, лирик қаҳрамон дардига етиб бориш ва кўнгил аршигача юксалиш учун бироз вақт керак бўлди. Ниҳоят бор сирини шамолларгагина инонган одамни танигандай бўлдим – улғайган кўнгил, кечиккан туйғулар ҳасратининг, чорасизликнинг етук бадиий тасвири…\n…Шамолларга дилим ёрдим,\nЕл кафтида олиб келган\nҲар шивиринг дилимда…\n…Ерга боғлаб қўйилганман,\nИлдизим ер остида.\nЭнди қоработирлар йўқ. “Қора ботир” – сенинг тақдиринг, илдизинг – жондан азиз зурриёдинг. Ундан узилолмайсан. Ё, худойим-ей! Икки танҳо тақдир, бирга бўлиши асло мумкин бўлмаган айро қисмат сувратини истеъдод бу қадар ҳассослик билан аниқ чизмаса! Бир-бири томон қадам босишнинг ҳеч иложи йўқ. Оёқ-қўл ернинг зангори иплари билан чирмаб ташланган. Ягона таскин: сенинг сочларингни тўзғитаётган ел, айни чоғда унинг-да сочларини силаётганини кечинасан, осмон томчиларига иккинг-да титрайсан… Лекин яшаш керак, ҳаёт – бу, баҳор баҳорлигини кўрсатади, табиат ўз ишини қилади. Сен ҳам ер олдидаги бурчингни бажаришинг зарур… “Икки дарахт” – мангу ҳижроннинг ниҳоятда маъсум рамзи. Тутқунликдаги қалбнинг армонли суврати…\nБоғ қўйнида икки дарахт –\nСен – бир дарахт,\nМен – бир дарахт,\nКуйиб-куйиб ўтдик ёр.\nБу шеър “Фақат сизга айтмовдим ошкор, Сиз ёққансиз менга ҳамиша…”нинг давоми каби… Ўз соҳибига ета олмаган туйғулар бора-бора коваклари мўл сабр дарахтига айланиши табиий. Аслини олганда Усмон Азим шеъриятининг ўзи ҳаёт ҳақидаги қўшиқлардир. Хоҳ шоир Ойбек ҳақида бўлсин, хоҳ афсонавий футболчи Гарринчага бағишланган бўлсин. Ҳар бири ҳаёт ҳақида ўйлатади. Шоир ўзининг ортидан эргаштириб, сизни ҳам шу ҳақиқатга олиб келади:\n…Даҳо мағлублиги, о, мудом катта\n– Ғалабалар унут бўлади бирдан.\nШоирнинг-да йиғиси томоғингга тиқилади: “Ҳаёт гувиллади. Айланди бошим, Панжаларим аро бахт елдай оқди…” Оқиб кетаётган бахтни олиб қолмоқ учун кўксингни тутасан, лекин у ғалвирга айланган… Хаёл – хаёлда, унинг кучи ҳаётга етармиди?! Ҳечқурса, ўзинг турган нуқтадан ниҳоят олис бир ерда, олислаб кетган тақдирнинг зарбаларини оғанг дарди мисол юрагингга олиб кирасан, номини илк бор кўриб турганинг бу фожеий шахс сен учун ўзга эмас, у энди жигаринг… Хаёл шу ердагина ҳақиқатга айланади. Ҳа, Гарринча деган шахсга илк бор “Сайланма”да дуч келгандим.\n“Бахт ва шодлик куйчиси”, “Нафис туйғулар тараннуми”, “Майин ҳиссиёлар таровати”, “Меҳр шеърияти”(демак, “қаҳр шеърияти” ҳам бўлса керак-да!), “Меҳр булоғидан томчилар”, “Гўзалликка ошуфта шоир”, “Юрт васфида куйлаган шоир” каби таърифу тавсифларга тез-тез дуч келамиз. “Ий-е, шоир гўзалликни тараннум қилса, меҳр-муҳаббатни куйласа, юртини мадҳ этса ёмонми?”, дерсиз. Йўқ, ёмон эмас, азизим. Лекин сиз алқаётган ўша майин ҳиссиётлару “меҳр шеърияти” биродарингизга нисбатан дардкашлик уйғота олдими? “Эй одам, сен инсонсан, бир бандалигингни унутма”, деб огоҳлантира олишга ниҳоятда “ингичкалик” қилмасмикан? Мудраётган туйғуларни уйғотмаса, бу жимжималар на даркор?! Гўзаллик ўзининг қиёфасини руҳнинг тўлқинларида, қисмат зуҳур этган юракнинг мавжларида, дарднинг теранлашишида кўрсатмайдими? “Гўзалликка ошуфта кўнгул” фақат сувнинг шилдир-шилдир оқишига маҳлиё бўлса-ю, унинг оқимида ўз умри тасвирини ё ҳаётнинг қай бир манзарасини кўрмаса, бу сув унга неларнидир эслатмаса, нигоҳни эшик ортидаги ҳаётга қаратмаса, ё Яратганнинг қудратига келтирган чин иймони сезилмаса, ҳар қанча тараннум этмасин унинг “ватани” ҳувиллаб қолаверади. Энди “Бахшиёна” китобидаги шоир бизга танитган ватанини тингланг:\n…Чинорларга хассан, дедим,\nОсмонларга пастсан дедим,\nЮлдузларни қўлда тутиб,\nТутганим йўқ – мастсан, дедим.\nТоғ устига чиқдим мастон,\nКўз олдимда Ўзбекистон.\nДедим: илоё бўл омон.\nКўз ёшга арзир – сен, дедим\nҚувончга арзир – сен, дедим\nБу бошим дунёга арзир,\nШу бошга арзир – сен, дедим,\nЮрагим мағзи – сен, дедим,\nОтамдан мерос қолгансан,\nБоламдан қарзим – сен, дедим.\n… Дунёнинг яна бир яраси бор. Фарзанди ҳаётидаги кемтикликларга ота-она худди ўзини айбдордек, боласи кўзидаги аламни кўксига санчилган бир тиғ деб билади. Фарзандларга хос худбинлик ҳам шундаки, улар ҳам айбни, зарблар илдизини беихтиёр ота-онанинг яраларидан излашади. Шу боис ҳам ҳар бир тирик вужуд, адашишга маҳкум, ўзини қурбон қилишга қодир банда йўқки, бу шеърни ўқиганда юраги бир истиғфорга келмаса. Ота ёки она нигоҳидаги ўз вақтида уқилмаган, ўзи-да боласига тушунтиролмаган ўтинч уни ўртайди:\n…Эрка болам, кечир мени,\nТошли-тошли бу дунёда\nТошлар билан кураш тушдим –\nҚолган бўлса бирор зил тош,\nТан олайлик: яхшидир-ёмондир, каттадир-кичикдир, фожеийдир-кулгилидир, ҳар бир банда ичида ношуд Анучкин яшайди. Ҳа, “агар отам вақтида орқачамга шапатилаб-шапатилаб урганда эди, француз тилини, албатта, ўрганардим”, деб йиғламсираган жаноб Гоголнинг Анучкини.\nШоир ким? У – ғаввос. Инсон юраги эса мисоли бир денгиз, дард эса мана шу денгиз қаъридаги дуру жавоҳир. Буюк ғаввос билади: юракни кўнгил мавқеига кўтарган айнан пинҳона дардлар – кўздан яширин жавоҳирлар эканини. Улкан балиқ фақат Буюк балиқчи қармоғига илиниши мумкин бўлгандай, истеъдоднинг қиймати ҳам ундаги изтироб салмоғи билан ўлчанади.\nКенг дунёнинг торлигин ҳам билдим.\nКуйласанг, ҳақ ёрлигин ҳам билдим…\nҚафасда куйлаш борлигин билгандим –\n“Куйлашда қафас борлигин ҳам билдим.” Бу ҳақиқат мавлоно Румийнинг “Зиндонлар ичида энг машъуми бошдаги зиндонлардир” огоҳини эслатади. Бу тўхтамга келиш учун бир-икки чақирим бўлса-да йўл юриш, деворлар билан тўқнашиш жоиз экан. Йўл бошида турган, чорраҳада гандираклаётган ё манзилини унутган одам буни тушунмайди. Эҳтимол, бир умр тушунолмай ўтиб кетар. Балки куйлашдаги – фикрлашдаги “қафас”ни бир фазилат санаб, фақат сип-синалган теп-текис йўллардан майда-майда одимлашни фарз билар. Ё шундоқ туғилдим – шундоқ ўлурман туридан бўлса-чи? Озодлик, ҳуррият, орият, номус, эътиқод, каби тушунчалар “Саратонда бўйинбоққа қул бўлган”лар учун “шиғир”ига ёки нутқига зеб бериб турадиган бир гажак эмасми? Қафасларнинг номи, шакл-шамойили кўп. Бироқ Усмон Азим ижодининг асосий хусусияти, назаримда, хоҳ у муҳаббат ҳақида бўлсин, хоҳ “Бахшиёна” туркумидан, хоҳ Ватан мавзусида бўлсин айнан куйлашдаги қафасга бир исёндир.\nИстеъдод ўз даври руҳига, замонаси эҳтиёжларига хирож тўлайди. Қай йўсинда бўлмасин жамият эврилишларига, воқеликка Санъаткор ўзининг муносабатини билдиради. Лекин камдан-ками Алишер Навоийнинг “Садди Искандарий” достони, Михаил Булгаковнинг “Уста ва Маргарита”си, Борис Пастернакнинг “Доктор Живаго” романи, Антон Чеховнинг “Олтинчи палата”си, Чарли Чаплиннинг “Диктатор”и, Федерико Феллинининг “Оркестр репетицияси” фильмлари ё Назар Эшонқулнинг “Маймун етаклаган одам” ҳикояси каби ҳодисага айлана олади. Чунки, воқеликка, айниқса, ўзинг қўним топган жамиятдаги эврилишларга муносабатнинг қалтислиги шундаки, қаламкаш қай илинжда – пўкак орзулар қутқусида қалам ушлаганини фош этиб қўяди. Асар тақдирини муаллифнинг мажруҳ нияти абгор қилади. Адабиётимизда ўтмиш устидан ёзғириш анъанасининг тамал тоши ўтган аср бошларидаёқ қўйилган. Бугун ҳам шу анъанага содиқ қолганча, қалам тебратаётган ижодкорлар талайгина. Шўро даври кирдикорларини фош қилиб ташлайдиган, собиқ тузумдан ёзғирадиган қатор достонлар, пьесалар, туркум-туркум шеърлар, фильм-сценарийлари ёзилди ва ёзиляпти. Ҳатто мустақилликнинг тус фарзанди ўспирин қизалоқ ҳам аскармонанд устозларидан улгу олганча ўтган аср жафолари ҳақида ёниб-куйиб ёзяпти. Ҳолбуки, тиллари бийрон, хатлари равон қурбонойларга мўйловли амакининг қизи билан тушган расмини кўрсатгудек бўлсангиз “вой, грузинга ўхшаркан-а”, деб қолиши ҳеч гап эмас…\nҲайкал, – дедим, –\nсен кўрсатган томонга бориб келдим.\nҚўлингни туширавер энди.\nҚўлини туширишдан уялиб,\nЖим тураверди ҳайкал…\nМана – даврга, ўзи яшаб ўтган умрга муносабат. Саробга айланган ишончнинг бўялмаган-бежалмаган ифодаси. Мана шу мўъжазгина фикрда алданган авлодларнинг яраланган ихлоси, қарийб бир асрга яқин ёлғон тарихнинг қисмати ётади… “Ҳайкал” кўрсатган томонга борди, унга инонди, эргашди… Ишончидан тонаётгани, даққиюнусдан қолган иддаолар билан ўтмиш билан бугунни чўқиштираётгани йўқ. “Ҳайкал”га лаънатлар ҳам ўқилган эмас, фақат қўлингни туширавер энди, бари тугади… уялаётган аянч “ҳайкал”га нисбатан алданган шоирнинг зардасини эмас, ачинишини пайқайсан. Ўйлаб қаралса, машъумлик “ғазаб”дан кўра “ачиниш” ҳиссида чуқурлашмайдими?!\n2012 йил, 27 март. Миллий университетнинг филология факультетида шоир билан учрашув бўлди. Табиати театр дунёсига анча яқин эмасми, ўзини аудиторияга тақдим этишнинг ҳадиси ҳам профессионал даражада. Ҳеч “хол” қўйиб қўйиш, “этагидан ма-а-ҳҳ-кам ушлаган” устозининг садоқатли шогирди каби “шонли йўл”лардан серҳаяжон ҳикоялар, қони қайноқ ёшларнинг энсасини қотирар пуштиранг гаплар йўқ. Жуда эрта улғайиб қолган тенгқурингни тинглагандек тинглайсан. Мутойиба билан йўғрилган фикрлар вақтнинг қандай ўтганини сездирмади ҳам. Шоир ўзидаги эркинликни ва эркаликни суҳбатдошларига ҳам юқтира оларди. Унинг табиатидаги чапанилик ясама сипога йўл қўймасди. Шоирнинг хатти-ҳаракатлари, гап-сўзлари баъзида олифталик сиёҳи бўлиб кўринар. Лекин буларнинг бари қарам бўлмаган одамнинг мағрурлиги, истеъдоднинг ўзига ишончи. Келинг, ўзимни қийнамай, барибир, Анна Ахматовадан ўтказиб бир нима дея олмайман: “Жаҳонда биздан кўра йиғлоқироқ, биздан кўра такаббурроқ ва биздан кўра соддароқ одам йўқ”. Ғарибнинг кибридан Худо асрасин!\nУчрашувда айрим талабалар шоирнинг шеър ўқишини пародия қилган бўлишди. Ҳа, пародия – ўхшамаган тақлид. Уларнинг чиқишларига нисбатан шоирнинг на сўзида, на юзида зарра ишора кўринди. Жуда бепарво. Менинг ичимни “қўйгин, тақлид қилиб ўзингни қийнама, илтимос, шоирнинг ўзингникига айланган шеърини ўзинг бўлиб ўқи”, деган истак тирнарди.\nЎзингникига айланган шеър… Муҳаббатга айланган нигоҳнинг изтироби каби юрагингга ўз муҳрини боса оладиган шеър камёб ҳодиса. Йиллар аёвсизлик билан ҳайратларингни инкор этиб бораверади… бораверади… Кечаги шоиринг бугун учун ўтмиш, севгинг эса бир туш. Мана шу вафосизликдан бир амаллаб омон чиқаётган нола умрнинг ҳар бир чиғириғида, ҳаётнинг кутилмаган бурилишларида, туйғуларнинг турфа онида кўнглингга шўнғиганча, руҳингда изғиётган бедорлик сувратини борича чизиб бера олар экан:\nИлтижо этаман – қуш қилиб ярат,\nТангрим, учмоқликка қанот бер, қанот.\nКўнглимга, кўзимга бепарво қараб,\nМени ер қаърига тортмоқда ҳаёт.\nШаффоф шиддатини дунёга ёйиб,\nШамолли йўлларим узлатга кетди.\nБотиб бораяпман ерга…\nҲаётнинг қуйқаси бўйнимга етди.\nЕрга ботаяпман… Бу тавқи лаънат –\nКенг дунё дегани шунча тормикан?\nҚуш қилиб ярат…\nЕрга қўнмайдиган қушлар бормикан?\n← Аввалги Аввалги Фаррух Жабборов. Темурвойнинг адаси (ҳикоя)\nКейинги → Кейинги: Музаффар Муҳаммадназар. Ёнаётган тирик ҳайкаллар (ҳикоя)


Ҳарбий тавсиянома учун\nимтиҳон — фото\n25 январь куни республика миқёсида муддатли ҳарбий хизматчилар Ўзбекистон олий таълим муассасаларига ўқишга киришда имтиёз берадиган тавсияномалар учун тест синовларидан ўтишни бошлади.\nҲар бир аскарга тақдим этилган тест китобидан маънавий-маърифий, жанговар тайёргарлик, физика-математика фанларидан тузилган 100 та савол жой олган.\nТавсиянома олган ҳарбийларга ОТМга кириш имтиҳонларида тўплаган балларининг 50 фоизи миқдорида қўшимча имтиёзли балл берилади.\nШунингдек, улар ОТМга қабул параметрларидан ташқари ажратиладиган алоҳида қабул кўрсаткичлари доирасида танловда иштирок этиш ҳуқуқига эга бўлади.\nШундай имтиҳонлардан бири 25 январь куни Тошкент Горнизонида жойлашган харбий қисм ва муассалаларда ҳизмат қилаётган муддатли ҳарбийлар хизматчилар учун бўлиб ўтди.\nТошкент ҳарбий округи тарбиявий ва мафкуравий ишлар бошқармаси бўлим катта офицери, подполковник Элёржон Мелибоевнинг таъкидлашича, ҳарбий қисмлардаги тиббиёт пунктларида аскарлар тиббий кўрикдан ўтказилган ва соғлиғида муаммо бўлмаганлари имтиҳонда қатнашмоқда.\n«Ҳарорати юқори бўлган хизматчилар эса шифохонага ётқизилди. Интизомни қўпол равишда бузиб, харбий қисм командирини тегишли буйруғи билан тавсиянома бериши тақиқланган аскарлар тестга жалб қилинмади. Тестда қатнашган аскарларнинг 40 фоизи тавсиянома олиш имкониятига эга. Бериладиган тавсиянома билан аскарлар барча давлат ОТМларига ариза топширишлари мумкин бўлади», — дейди подполковник.\nҲарбий хизматчилардан бири хизмат вақтида турли фанлардан тайёргарлик кўрганини айтди.\n«Мен ҳарбий хизматга келиб, бу ерда турли фанларни ўқиб-ўргандим. Бугун имтиҳонда тушган саволларга ёзган жавобларимдан қониқдим. ОТМга кириш учун тавсиянома олсам, Фарғона политехника университетига топшираман. Тест жараёнида ҳаяжон бўлмади, чунки аввал ҳам ДТМ тестида қатнашиб, кўникма хосил қилганман, — деди Шерзод Василжонов.\nИмтиҳон якунида тестда белгилаган жавобларидан мамнун бўлган хизматчилар ҳам учради.\n«Тестда саволлар 1 йиллик хизмат давомида ўқиб-ўрганганларимиздан тушди. Тайёргарлигимдан қониққан эдим, шунинг учун тестни 1 соатга қолмай ечиб чиқдим. Имтиёз олганимдан сўнг, Архитектура институтига кирмоқчиман», — деди Абдужалил Шавкатов.\nХизматчилардан яна бири келгусида ИТ соҳасида фаолият юритишни мақсад қилганини сўзлаб берди.\n«Имтиҳондан аввал, менда бироз ҳаяжон бор эди, тест китобини олиб, саволларга кўз югуртирганимдан сўнг хурсанд бўлдим. Сабаби ёзилган саволлар қийин эмаслигини кўрдим, балки ўқиб-ўрганганим учун шундай туюлгандир. Муддатли ҳарбий хизматни тамомлаб, инглиз тилини ўрганмоқчиман. Келажакда ИТ соҳаси мутахассиси бўлишни истайман», — дейди Шаҳриёр Мўйдинов.\nФотосуратлар ва матн муаллифи: Мадина Аъзам.\nМатериал Мудофаа вазирлиги билан ҳамкорликда тайёрланди.\n«Газета.uz» интернет-нашри сайтида эълон қилинган материаллардан фойдаланиш шартлари билан қуйидаги ҳаволада танишиш мумкин.\n23 феврал, 00:27\nAssalomu aleykum man xarbiy xizmatni 2020 2021 tamomladim va biz test sinovlarini javoblarini intinternetdan ko'rgan edim dtm.uz dan savolim quyidagidan iborat o'rtog'im ham test topshirdi shu test natijasini bilish uchun qaysi havolaga kirsam bo'ladi javob uchun rahmat